PANANDAION NI HALAK BATAK MARHITE ADATNA – TanoBatak\nR.B. Marpaung (Op. Miduk)\nHalak Batak nunga digoari i sada Bangso. Mangihuthon nabinoto sian angka natua-tua umbahen digoari sada Bangso, nunga marharajaon sandiri, Mardebata (Mula Jadi Nabolon/Pencipta Yang Maha Besar), marpatik, mar-uhum, mar-adat dohot marpartuturon. Nunga marhepeng sandiri, ima naginoaran na ringgit Batak (ingot ringgit si tio soara). Alai ianggo nuaeng on nunga sada negara sude Indonesia, alai nang pe sada negara hita ianggo ugari dohot adatna mar-ragam do.\nTinanda do halak Batak: 1. Sian Ulos na hinadangna. 2. Sian jambar napinaadpo-adopna hombar tu namasa di luatna. 3. Sian tali-talina. 4. Sian tungkotna. 5. Sian tortorna\nNuaeng on nunga torop so piga halak Batak Toba naso haru tumanda ulos dohot pamangkena. Nunga adong nuaeng on bajubajuhinadang dope, nunga pintor manghadang ulos punsa, na so aturan tohapna dope. Laho ma huroha tu pingkiranna ala ni ulina dohot argana. Jala nunga hea binereng dongan ama manghadang ulos ragipangko. Ruhut ni adat, sabe-sabe ni ama natunggane do i.\nAdong muse do hea ina manghadang ragipangko dohot ragiharangan, tona ni natua-tua tong do i sabe-sabe ni ama dohot sabalikna ama manghadang sadum, hape sihadangon ni ina do i molo diruhut ni adat Batak Toba. Angka doli-doli pe dohot namarbaju nunga adong manghadang ragihotang dohot punsa. Songon i muse dohot anakboru nunga adong marhoba-hobahon ulos runjat, hape ianggo ruhutna ina naung tunggane do marhoba-hobahon i.\nMiduk do dipatupa dohot diraksahon Ompu Naparjolo i ulos sipaheon ni naposobulung, ima: “Mangiring, ranta-ranta, antak-antak, simarambasang, dohot na marhadomuan tusi tupena sengka-sengka dohot gatip-gatip”.\nDung sorang dakdanak (si uncok manang si butet) dipasahat ompung na bao dohot tulangna do ulos di tingki mangharoani manang martutuaek, ima ginoaranna Ulos Tapoltua. Alana dirajumi halak Batak Toba do naung hot tua diboru dohot helana molo sorangan dakdanak nasida. Tapol-tapol ni anak nabisuk dohot tapol-tapol ni boru namarroha ma pininta ni ompung na bao dohot tulangna. Nuaeng on ala hurang mangantusi namangalehon dohot namanjalosa, gabe digoari ma ulos i ulos parompa, hape jotjotan do sengka-sengka dibahen ina parompa ni ianakhonna.\nMolo laho borhat angka doli-doli dohot nabarbaju mangalului parsingkolaan na tumimbo manang mangalului pangabahan ampapaga nalomak, laho ma ibana mangontang manang manopot huta ni tulangna songon napabotohon asa dohot tulangna paborhathon dohot manangianghon. Diulosi tulangna i ma ibana huhut mardongan pasu-pasu dohot hata poda. Ima ginoaranna Ulos Panghopol asa pir tondina, hisar nang pamatangna manopot natinuju ni rohana.\nNapaduahon: “Molo adong dakdanak na sai benge-bengeon, hurang hipas pamatangna, diboan natorasna ma dakdanak i tu huta ni tulangna asa dihopol tulangna dakdanak i laos huhut diupa. Songon i do sialana umbahen digoari Batak Toba ‘tulang do sitopap sambubu’.\nDung marhamulian sahalak boru tu anak ni paranak, di pesta parunjuhon i dipasahat natoras pangintubu ni namarhamulian i do ulos tu helana dohot tu boruna, ima naginoaranna Ulos Sampetua asa martua helana martuahon boruna i jala martua boruna i martuahon helana. Ai tua natumimbo di halak Batak Parianakhonon do dungi pe asa angka ondeng (arta).\nLongang situtu do roha sinuaeng on gabe digoari ulos i ulos hela. Molo piningkiran do dia ma ulos ni boru napinamuli i, hape ingkon si sada ulos do nasida di tingki pesta unjuk i.\nIa ulos na sian amangtua manang amanguda ni namarhamulian ima ginoaranna Ulos Sampuborna, asa sampuborna di hela dohot di boru i panggabean, parhorasan, dohot pansamotan. Dipahombar do silehon Ulos Sampuborna tu tulang sijalo todoan. Tona ni natua-tua marsingki soring do sijalo todoan nagok molo di ulaon parunjuhan di angka namarhamaranggi manang na martinodohon. Olo do sipata opat manang lima ama martinodohon, alai ingkon tangkas do dihatai sijalo todoan. Ndang ala ibana sihahaan gabe ibana torus sijalo todoan di ulaon unjuk molo dung marhasohotan boru nasida. Mangihuthon ruhut ni adat dohot uhum, aut sura tading mali-ali dakdanak i ingkon do ampuon ni amangtua na manang amanguda na jala ingkon do pangolihononna anak i jala pamulionna boruna i.\nSabinmaligas do goar ragi ni ulos na sian namboro dohot pariban ni namarhamulian. Sabin, pajonok do hata i dohot hata abit. Molo didok marsabin manghatai manang marabit manghatai, nanidok na disi unang adong hata natarsubang manang lehe-lehe. Ingkon didongani hapantunon namauliutus do, loloan paradaton di halak Batak Toba (segala pembicaraan harus sopan dan beradab).\nUlos Sabin Maligas nasian namboro manang pariban ni namarhamulian i patandahon dang dos tohonan ni i dohot tohonan ni ulos na sian hula-hula. Hataridaanna: “Molo adong tarsubut di pingkiran ni sada-sada halak, tu tulangna do lao ibana asa dihopol tondina”. Mangihuthon ruhut ni adat dohot uhum di halak Batak Toba, molo tung lao pe ibana tu huta ni namborona manang ibotona dohot paribanna holan namanjalo ongkos do i manang balanjo di dalan.\nIa ulos napinasahat ni tulang namarhamulian ido ginoaranna Ulos Hembangtua asa hembang tua i, si ripe gabe si ripe horas namanjalosa. Jala tong do dipahombar i tu tulang si jalo todoan nagok. Molo tulang na martinodohon manang na marhamaranggi si jalo batu ni sulang do i atik pe sama-sama ringgit si tio soara. Si alani ido umbahen tulang parpudi pasahathon ulosna asa tulang i do pahembanghon pasu-pasu dohot mambahen tangiang panutup.\nIa Ulos Nasoraburuk digoari muse do i Pauseang. Angka ulos nahinataan na di ginjang on, ulos natinonun ni tangan do i, alai ianggo ulos nasoraburuk hauma do i manang tanotur. Ulos tonunan buruk do i molo dung jumping tingkina alai anggo tano hot do i saleleng ni lelengna. Ido umbahen adong hata Batak namandok seang do pauseang molo so adong marhaseangkon. Lapatanna: “Boru si jalo pauseang i sai marurat tu toru, mardangka tu lambung, marjujungan tu ginjang. Lapatanna marpinompar anak nabisuk dohot boru namar roha jala unang si pansuasaehon pauseang dohot arta.”\nSian arta pauseang do mula ni adat umbahen tulang ni namarhamulian si jalo todoan nagok (sinamot paidua) di boru muli di ulaon unjuk. Boi do muse pauseang i dipauseangkon muse. Mar-ragam dope goar-goar ni ulos nani ragihon ni angka ompu naparjolo, alai olat ni ulos nasoraburuk do naginoaran nasida ulos raginapitu.\nMolo mangolu dope ompung ni pangoli di ulaon (pesta) unjuk, ruhut ni adat naingkon do manjalo ulos ompung na i sian simatua ni pangoli mangihuthon pinta-pinta ni natua-tua asa tu ganjangna umur ni namanjalosa, siripe gabe siripe horas sijalo ulos pargomgom manggomgom angka pomparanna, hot marsipairing-iringan, masiajar-ajaran di angka na uli asa tu dolok rap dapotan ampapaga na lomak tu holbung rap dapotan mual na tio.\nN.B : Magihuthon tona ni angka natua-tua na rihit di adat dohot uhum dipahombar do ulos herbang dohot ulos nasoraburuk tu sinamot, unang adong na mangururi. Songon i do hatorangan ni natua-tua di ruhut ni adat dohot di uhum ni halak Batak Toba.\nIa naginoaranna ulos pangose, mangihuthon hatorangan ni natua-tua songon on ma bonsirna : “Olo do adong namardongan saripe mar-rongkap badan ndang mar-rongkap tondina, lapatanna ndang tubuan anak ndang tubuan boru (ndang mar-rindang na mardongan saripe i)”. Di sada tingki gabe sirang ma nasida sian dos ni roha nasida be. Di jolo ni raja-raja dohot angka natua-tua, si paulahon ni paranak do ulos sampetua najinalona hian di tingki pesta unjuk i tu parboru, i ma naginoaranna ulos pangose. Ai nunga mose padan ala so mar-rongkap tondi. Jala gararon ni nadua toha do (paranak dohot parboru) pago-pago tu raja. Dung mulak ulos pangose ipe asa boi muse marhamulian boru nasirang i.\nHatorangan ni natua-tua najolo, molo marhamulian boru naung sirang ndang mulak ulos sampetua jala ndang dipagoi raja parsirangan nasida didok nasida doi namahilolong. Molo adong tubu ni boru namarhamulian si songon i, dirajumi nasida doi rindang ni baoa hamulian na naparjolo. Songon i do ruhut ni adat dohot uhum di nasida. Sialani i do umbahen disungkun halak boru naung sirang manang naung dipagoi asa barani halak mangolisa.\nSongon i ma jolo hatorangan sabagian raksa, risa, dohot ruhut ni ulos dohot parulosan di halak Batak Toba.\nAdong dope ruhut ni ulos di habatahon dohot raksana: di ulaon maujana, halion holi, mangompoi jabu dohot angka na asing. Di sada tingki pe tataringoti raksa ni i.\nNuaeng on nunga naia sian tonga-tonga ni halak Batak nampuna ugari i mandok: Ndang sipangkeon be ninna ulos, ndang sihuntion be tandok, ndang paluon be ogung, ndang patupaon be parjambaran, ndang jujuron be dohot ari, ai manghorhon dosa do ninna ulaon si songon i.\nNunga adong muse sian tonga-tonga ni halak Batak Toba nampuna ugari i mandok: “Ndang sipatupaon be ninna parjambaran”.\nDipalolo manang dipatupa angka ompu naparjolo pe parjambaran i diraksahon angka ompu i do i tu angka tohonanna be, asa tanda jala tota partuturon dohot tarombo.\nTudosanna (contoh): di Toba Balige, molo dipadop-adop do jambar namarngingi nunga binoto horong hula-hula ni hasuhuton ma napadop-adop i. Molo dipadop-adop jambar osang, nunga tangkas binoto horong pamoruan ni hasuhoton ma i.\nMolo dipadop-adop jambar ihur-ihur di ulaon unjuk, horong simatua ni pangoli ma i.\nMolo panamboli do dipadop-adop, horong ni dongan tubu ni hasuhuton ma i dohot dongan saliatan na. Songon i ma sabagian ruhut parjambaran di Toba Balige.\nMolo so dipatupa do parjambaran di ulaon pesta mangajana dohot maujana, mardosdos ma songon si marunap-unap, ndang tanda be talatak, ndang tanda be talutuk, ndang tanda be talaga dohot halangulu.\nTALI – TALI\nBinuat silinjuang, ampe tu pangumbari. Jagar do simanjujung, bahenon tali-tali.\nSampe taon 1960-an diharingkoti halak Batak Toba dope mamangke tali-tali lumobi hasuhuton ni namarsiulaon (pesta) asa tanda berengon ni natorop, hasuhuton bolon. Adong do hata Batak namandok: Martampuk bulung, marbona sangkalan. Marnata suhut, marnampuna ugasan.\nMar-ragam do tali-tali tinonun ni halak Batak Toba, jala dipahombar do pamaheon ni i hombar tu tohonanna be dohot peak ni ulaon na. Sabagian sian goar-goar ni tali-tali i pinatorang ma jolo sintap ni nabinoto, ima: 1. Tali-tali mangiring. 2. Tali-tali tutur-tutur. 3. Tali-tali padang ursa. 4. Tali-tali tompi. 5. Tali-tali tuntuman punsa. 6. Tali-tali tigabolit. 7. Tali-tali tuntuman baringin. 8. Tali-tali detar\nNuaeng on ala soharu masiantusan be sabagian sian natorop di raksa dohot ruhut ni tali-tali, gabe adong ma sian tonga-tonganta sandiri namamahe natinonun ni halak Padang dohot Palembang, rait na pe ndang rait ni tali-tali ni Batak Toba. Aut sura adong halak na asing di ruar ni halak Batak Toba manunghun hita, naso adong hian do tali-tali ni halak Batak Toba umbahen tinonun ni halak Padang dohot Palembang dipahe, boado bahenonta mangalusi nasida?\nMar-ragam do naginoaranna tungkot di halak Batak Toba. Nahinan di masa ni gotilon, diparade do tungkot ni sarudan asa adong adean ni tangan ni pardege. Molo mardalan di na rahis diboan pardalan do tungkot na hauanak asa adong siadean ni tanganna manganangkohi dohot manuati dalan na rahis i uang tinggang namardalan. Molo adong sipata naung marhamulian ndang tubuan dakdanak nasida, olo do sipata diompot anggina manang maenna digoari do i di adat tungkotna.\nAlai sude naginoaran i, ndada tungkot harajaon i. Hata Batak mandok: Ompu raja i jolo, martungkot mundi-mundi. Pinungka ni ompu naparjolo, ihuthonon ni na umpudi\nTorop do dongan marpingkir, dihirim rohana do ompu raja ijolo i angka natua-tua naung monding. Ruhut ni adat dohot uhum di halak Batak Toba, jolma na pinajolo, naung niojur manang pinabangkit gabe raja manang uluan ni sada marga manang punguan ima naginoaranna raja ijolo naung talup martungkot mundi-mundi.\nMolo panortoron mangihuthon ruhut na pinatorang ni angka natua-tua, nunga adong manimbil sian na pinatorang nasida i tor-tor namasa nuaeng on. Ianggo tor-tor ni halak Batak Toba ingkon do didongani hapantunon dohot hadondaon. Jala paheanna pe ingkon do didongani hadomdomon, ndang jadi tuit-tuit dohot tingkal-tingkal.\nHea do panurat laho tu Sianjur mula-mula mangkatai dohot sahalak natua-tua marga Situmorang tarsingot ruhut-ruhut ni tor-tor ni Batak Toba. Molo angka namarbaju manortor asing do ruhut ni tor-tor na dohot ruhut ni tor-tor ni ina atik pe rap manortor nasida. Asing muse do tor-tor ni naso mar-rindang dohot naung namariananghon. Pulik muse do parjongjong ni puang bolon dohot imbang di loloan panortoron.\nDi ulaon mangajana pe (Saurmatua), subang bolon do digoari manortor atik pe dipalu ogung sabangunan (laung tinangihon). Ai sitongka do di ruhut ni adat dohot uhum ni Batak Toba tortoran namonding, maronda-onda do didok (berkabung).\nNamasa sinuaeng on, nunga torop nalipe sian ruhut-ruhut na pinodahon ni ompu sijolo-jolo tubu.\nSongon i ma jolo pina andap tu tonga-tonga ni natorop. Molo adong dope dongan naboi mangalehon hatorangan na ummuli, rade do roha manjalosa jala tarpaima-ima do roha na sai leleng on.\nMolo tung adong pasintak, patebur songon sabe-sabe ni na hurang malo di panuraton on : Masi amin-aminan ma hita songon lampak ni gaol. Masi tungkol-tungkolan songon suhat di robean. Asa hot songon pulo. Tingkos songon parsihodoan\nHoras Tondi Madingin. Pir Tondi Matogu\nJanuari 9, 2009 tanobatak\n13 respons untuk ‘PANANDAION NI HALAK BATAK MARHITE ADATNA’\nMauliate Amang ….di hatorangan naung pinasahatmu dison…. bangga do hita hape halak batak , molo tung adong pe namaila mengaku halak batak alani haotoon namai…molo boi nian pangidoan goar2 ni ulos i sekalian dohot photona , asa lebih jelas ditanda angka naso mananda ragam ni ulos. Horas ….!!!\nJanuari 10, 2009 at 10:21 am\nHoras Amang RB Marpaung( Op Miduk)\nMauliate ma amang di hatorangan ni goar2 ni ulos na hombar tu pamakkena,alana uaeng on nunnga godang sala pandohanna, conto Ules Sampetu, uaeng on nungga gabe Ulos Hela,adong muse mandar Hela godang do pe akka naasing sala pandohan di akka pesta2 ni adat batak di Bona pasogit dohot Jakarta on, dohot do Poco2 musik na di palu dohot Gonndang Batak. Mauliate\nJanuari 12, 2009 at 10:34 am\nNunga nian diphoto amanta M Naipospos angka ulos dohot goarna,alai naso disetting dope ra, sabar ma jolo hita ai ahu pe naeng do idaonhu asa lam tamba nabinoto.\nJanuari 12, 2009 at 2:07 pm\nHoras Amang Marpaung.\nMauliate godang ma hupasahat di hatorangan muna taringot ulos songon nadipatorang muna di ginjang. Nian saleleng on nunga attar bahat hujaha jala bege taringot ulos (Dainang nahinan partonun do, alai holan sipakkeonna, dang digadis tu onan. Nahuingot, tingki kalas dua SD mau au so ibana martonun alani panahit. Dua ulos nanitonunna dipasahat do tu au tingki di ngoluna, Ulos Sibolang). Hatorangan muna on lam manambai parbinotoanhu taringot adat-istiadat dht kebudayaan Batak (Toba). Mansai marlapatan jala porlu do di au nadigurat muna on alana di pudini ari on songonna lam jot-jot au dijou angka naposo (HKBP) Jakarta-Bekasi-Tangerang manghatahon “Arti dan Manfaat Adat Bagi Orang Batak.” Tungpe dang adong honor na 🙂 jala loja do pamatang (biasana borngin), las do roha mamereng giotni rohani angka naposo natubu jala maringanan di tano parserahan laho mamboto adat-istiadat dht kebudayaanta. Torushon hamu ma manurat, Amang, tung mansai porlu do parbinotoan muna tu hami naumposo.\nJanuari 13, 2009 at 8:46 am\nTu Penang do nuaeng amanta B Marpaung marubat, laos tatangianghon ma asa tumibu sehat, alana asam urat nina sahitna.\nMauliate ma amang RB.Marpaung.\nLam tamba akka parbinotoan taringot tu Ulos on.\nDang terasa habis 2 btg sigaret alani tabona manjaha bah, lae Monang..Horas lae!\nImada, molo tajaha surat ni Op. MIduk on tutu do nuaeng on nungga bahat halak batak dipangarantoan on , ndang di boto be paradaton ni halak batak, holan goarna do Batak.\nmolo hita na namarhaha maranggi , ingkon masipairingiringan do . Ho do ahu hita na saina. adat na marsaina namarsaboltok, sada panganan ingkon marsitorang, ndang masa disi angat dohot angkal angkal.\nalai nuang on dibahen sihahaan papudi uhum pangasahon gogo, manang simanuk sibontar andora, ndada sitodo turpuk siahut lomoni roha.,\nmolo ni sungkunan boasa bahenonmu songon i , manang songon an ninna ma ingkon songon on do, ndang adong di adat batak sisongon i. ndang laho tu pingkiranna parjolo laho manungkun tu angka hapistaran.\nLupa do ibana tu hata na mandok: sise mulani hata, sungkun mula ni uhum.\nDi tingki mangadathon, misalna ditingki mambahen marga, tu sada boru manang baoa na nioli sian huta na leban, asal dibahen do adat i, lupa do ingkon bahenon do boru manang baoa i siboto adat asa niadathon,\njadi boha do pendapat muna di adat ta on, boi do i lupahononhon manang ingkon digali kembali SURAT TUMBAGA HOLING NA TINUMPA NI SI RAJA BATAK NA DIUHIRHON DIBAGASAN SURAT BATAK na disurathon di buku laklak na binahen sian laklak ni Hau Raja Tualang na bolon nahinan?, ai disi do disurathon angka patik taringot tu hak ni anak, anak sian na metmet, anak tubu di porlak, anak sian namarjabu talak, anak sian na mansalong, anak sian gampangan, anak sian na margundik, anak mata, anak niain, anak niimbang, anak lobu, anak andilandil, hak ni ina dohot boru, sian hatutubuan, sian hamulian , sian namabalu, paramaon, parsirangon, arta pusaka paneanon, paneanon tali mangulang, tean jonjong, tean mate, tean begu dll?\nAi Di tingki jaman penjajahan Bolanda nahinan, dicoba nasida do menghapus adat ta na sai arga i. jadi dibahen nasida do songon hata na mandok, hata parpudi do gabe hata sihahaan. gabe adat ni sibontarmata , jahudi manang arab i do gabe adatta na tarpangke nuaeng on.\ntading hirang niba dibahen hirang ni halak, tading adat mamangeaki adat ni halak.\nHoras ma di ito RB Marpaung naung manurathon taringot tu ulos on. Adong do huboto tona ni tua-tua didok: Molo jinalo ulos sian Tulang, dang boi munsat i sian iba. Toho do tahe i ito? Antar songon dia do lapatan ni i?\nAlana tingki marhasohotan au najolo adong do dipasahat Tulang ulos. Jala didok Tulang on do asa unang dipasahat manang tu ise ulos i. Alai ala naung leleng, mardomu ma muse ala ni godang ni adat sidalantonon di Jkt on, gabe dang binoto be tudia hea hupasahat ulos i. Horas ma dihita.\nJanuari 14, 2009 at 7:31 pm\n***Tu Penang do nuaeng amanta B Marpaung marubat, laos tatangianghon ma asa tumibu sehat, alana asam urat nina sahitna.***\n@ Ito. R.B. Marpaung (Op. Miduk)\nSai anggiat tumibu malum ate ito. Tuhan memberkati.\nmauliate ma Tulang marpaung, mansai las situtudo rohakku manjaha hatorangan munai,kebetulan au na baru mangoli dope tu br siburian sabulan nasalpu di siborong2. jd taringot tu adat batak buta do au sm sekali alana mulai met2 tggl dilingkungani halak jawa dohami(perkebunan), pengen do au belajar lebih dlm adt batak tar lumobi di tano pangaratoan on! Asa anggiat manian labu ringgas Tulang mangajar2i hami akka naposo on.molo adong marga manik na tinggal disekitar gunung putri( bogor) tolong jo hub tu son 081399900200. alana pengen marsitadaan, songon mau hudok nakkaning sabulan dope au tinggal dison. Mauliate ma di hita sude. Horas horas horas\n**** Lae Manik, sasintongna ingkon lae do manungkun boha dalan manghubungi natuatuai amanta B. Marpaung. Boi ma nian sungkunonmu melalui email ni blog on.\nFebruari 11, 2009 at 12:13 pm\nMauliate ma tutu dihamu amang Marpaung, sai tumibu ma sehat asa boi muse manutur nuturi hami naumposo marhite angka tulisan muna.\nIma ate, mansai ragam do jala uli do partording ni adat dohot uhum di hita bangso Batak.\ngarima nian lam godang generasi muda nuaeng na olo marsiajar unang lam mango angka ugasan ni Batak i digilas zaman.\nSipata nidok do tunatua tuai,\nai tuaha tuhoron ulos i arga arga sona nipakke age tudia, holan dilamari doi.\neh… tahe…nga dohot iba hape naeng menghapus adat dohot budayani hita Batak i. ia mengaku iba boru batak.\nFebruari 11, 2009 at 1:26 pm\nMolo ni jaha do hatorangan di amanta B Marpuang onteng, ni kaithon tu namasa saonari di Bonapasogit (Silindung, Toba, Humbang dohot Samosir)tarlumobi di tano parserahan Jakarta, Medan, Lampung, Surabaya dll)kesimpulanna boi dohonon ndang sintong be ta ihuthon adat dohot paradation i. Alana ndang adong sada pedoman na masiantusan, nungga masiboan na binotona. Sasintongna aha do usaha dohot upaya padiposhon adat i? Boha do akibatna tu bangso Batak si saonari? Gabe pamaolhon do adat i di akka na masa saonari. Adong do pilihan asa unang lam dao halak Batak i sian adatna? Manambai, nungga mansai godang na mandok ‘adat batak’ on dang effisien jala ndang efektif tarumobi di luat sileban na mar siadu dohot tingki. Onma mangihuthon na huboto porlu tapikkiri ditikki naeng malestarihon adat batak hita. Horas.\nmasfan naibaho berkata:\nhoras amang R.B.marpaung,sai tuganjangmumurmu,mauliate\nOktober 28, 2009 at 8:37 am


Sitindangi Ni Jahowa Mangurupi Paiashon Huta Rostov-on-Don, Rusia\nJAHA DI BAGASAN HATA Afrikans Albania Amhara Arab Armenia Azerbaijani Azerbaijani (Sirilik) Basque Batak (Toba) Bolanda Cheska Chichewa Chitumbuka Cina Kanton (Disederhanakan) Cina Mandarin (Disederhanakan) Cina Mandarin (Tradisional) Citonga (Malawi) Denmark Esti Galicia Georgia Hausa Heber Indonesia Inggris Islan Italia Jawa Jepang Jerman Katalan Kazak Kinyarwanda Kirghiz Kongo Korea Kreol Haiti Kroasia Lingala Lituavi Magyar Malagasi Malayalam Melayu Nahuatl (Huasteca) Ndebele (Zimbabwe) Ngabere Norwegia Oromo Polski Portugis Portugis (Portugal) Prancis Punjabi Rumania Rundi Rusia Sepedi Serbia Serbia (Romawi) Setswana Shona Sinhala Slovak Sloven Spanyol Suomi Swahili Swedia Tagalog Tahiti Tatar Telugu Thai Tigrinya Turki Ukraina Valencia Vietnam Xhosa Yoruba Yunani Zapotec (Isthmus)\nDitongoshon walikota ni Rostov-on-Don, di Rusia Selatan ma surat tanggal 20 Mei 2015 na mandok mauliate tu Sitindangi Ni Jahowa ”ala nunga ringgas nasida mangurupi paiashon kota i di musim semi.”\nDi ulaon laho mambahen lam ias kota Rostov-on-Don, Sitindangi Ni Jahowa sian opat huria rade papunguhon sampah na adong di sude dalan dohot di topi ni sunge. Holan pigapiga jom pe nunga dipapungu nasida 300 goni sampah, dung i martruk ma diboan.\nBoasa olo Sitindangi mangulahon on? Si Raisa na marumur 67 taon mandok, ”Ndang boi paula so hubereng, las do rohangku molo ias kota on jala sude halak gabe sehat. Nang pe ndang godang halak na mangida, alai las do rohanami mangulahon on. Alana diida Jahowa do sude.” Didok si Aleksander muse, ”Ndang holan marbarita na uli ulaonnami, alai rade do hami mangurupi nasida. Mansai las do rohangku ala boi huulahon na denggan tu angka hombar ni jabungku.”\nDiargai angka halak do na diulahon Sitindangi Ni Jahowa. Sahalak na tading disi tarsonggot dung diboto ndang digarar hape Sitindangi mangulahon i. Gabe taronjar ma rohana dohot di ulaon i jala didok ibana, ”Ndang hurimpu boi las roha mangulahon ulaon paiashon jala godang labana!” Didok ibana muse, ”Nang pe pigapiga sian hamu ndang parhuta on, alai olo do hamu mangurupi!”\nDiparrohahon sahalak pejabat ma pigapiga halak Sitindangi papunguhon godang sampah. Difoto ibana ma nasida di lambung ni angka goni sampah na dipapungu nasida i, asa boi patuduonna tu na asing gabe sitiruon.


Si Rahab Marhaposan tu Jahowa | Ajar ma Ianakhonmuna\nJAHA DI BAGASAN HATA Abkhaz Abui Adhola Afrikans Ahanta Ajie Albania Altai Alur Amhara Arab Armenia Assamese Aukan Aymara Azerbaijani Azerbaijani (Sirilik) Bali Bambara Baoule Bashkir Basque Bassa (Kamerun) Bassa (Liberia) Batak (Karo) Batak (Simalungun) Batak (Toba) Bengali Biak Bikol Bislama Bolanda Bomu Boulou Bulgar Bété Cebuano Changana (Mozambik) Chavacano Cheska Chichewa Chin (Hakha) Chin (Tiddim) Chin (Zotung) Chitonga Chitonga (Zimbabwe) Chitumbuka Chokwe Chol Chopi Chuabo Cibemba Cina Mandarin (Disederhanakan) Cina Mandarin (Tradisional) Cinamwanga Cinyanja Citonga (Malawi) Dangme Dayak Ngaju Denmark Digor Diola Douala Drehu Dusun Edo Efik Embera (Katio) Esan Esti Ewe Faroese Fiji Fon Frafra Ga Galicia Garifuna Georgia Gitonga Greenland Guarani Guarani (Bolivia) Guerze Gujarati Gun Guna Hausa Heber Herero Hiligaynon Hindi Hiri Motu Hmong (White) Huastec (San Luis Potosi) Iban Ibanag Ibinda Igbo Iloko Indonesia Inggris Irlandia Islan Isoko Italia Jawa Jepang Jerman Jerman Pennsylvania Jerman Rendah Jula Kabardin-Cherkess Kabyle Kachin Kalanga (Zimbabwe) Kannada Karen (S'gaw) Katalan Kazak Kazak (Arab) Kekchi Khana Khmer Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kisi Kisii Kongo Korea Kpelle Kreol Guinea Bissau Kreol Haiti Kreol Mauritius Kreol Seychelles Krio Kroasia Kurdi Kurmanji (Sirilik) Kurdis Kurmanji (Kaukasus) Kwangali Kwanyama Lamba Lao Latvi Lenje Lhukonzo Lingala Lituavi Lomwe Lovari Luganda Lugbara Lunda Luo Luvale Magyar Makau Makedonia Malagasi Malayalam Malta Mam Mambwe-Lungu Mandjak Maninkakan (Timur) Mapudungun Marati Mare Marshall Maya Mazahua Mazatec (Huautla) Mbukushu Melayu Mende Miskito Mixe Mixtec (Guerrero) Mixtec (Huajuapan) Mizo Mongol Moore Motu Myanmar Nahuatl (Guerrero) Nahuatl (Huasteca) Nahuatl (Puebla Utara) Nahuatl (Tengah) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicobarese Niue Norwegia Nyakyusa-Ngonde Nyaneka Nyungwe Nzema Oromo Ossetia Otetela Otomi (Rura Mezquital) Pangasinan Papiamento (Aruba) Papiamento (Curaçao) Pemon Piaroa Pijin (Kamerun) Pijin Nigeria Pijin Pulopulo Solomon Polski Portugis Prancis Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) RapaNui Rarotongan Romani (Bulgaria) Romani (Junani Selatan) Romani (Junani Utara) Romani (Makedonia) Romani (Makedonia) Cyrillic Romani (Slowakia Timur) Rumania Rundi Runyankore Rusia Rutoro Samoa Sangir Sango Saramaccan Sarnami Sena Sepedi Serbia Serbia (Romawi) Serer Sesotho (Lesotho) Setswana Shona Sidama Silozi Sinhala Slovak Sloven Soli Somali Spanyol Sranantongo Sunda Suomi Susa Swahili Swahili (Kongo) Swati Swedia Tagalog Tahiti Tajik Tamil Tandroy Tankarana Tarahumara Tarascan Tatar Telugu Tetun Dili Thai Tigrinya Tiv Tlapanec Toba Tojolabal Tok Pisin Tokelauan Tonga Toraja Totonac Tshiluba Tshwa Tsonga Turki Turkmen Turkmen(Sirilik) Tuvalu Tuvini Twi Tzeltal Tzotzil Uighur (Sirilik) Ukraina Umbundu Urdu Urhobo Uzbek Valencia Venda Vezo Vietnam Wallis Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Yunani Zapotec (Isthmus) Zapotec (Lachiguiri) Zulu\nTarimangi ma molo hita saonari di kota Jeriko. Kota on adong di Kanaan, inganan ni jolma na so manomba Jahowa. Sada borua na margoar si Rahab maringanan di kota on.\nTingki dakdanak dope si Rahab, jotjot do dibege ibana songon dia si Musa manguluhon halak Israel ruar sian tano Misir, jala boi do dibolus nasida Laut na Rara. Dibege ibana do molo bangso Israel ndang hea talu marporang, alana sai diurupi Jahowa do nasida. Jala, dibege ibana do molo halak Israel maringanan di bagas undungundung jonok ni Jeriko!\nDitabunihon si Rahab do matamata i ala porsea ibana tu Jahowa\nDung bot ari, ro ma dua matamata sian Israel tu Jeriko. Masuk ma nasida tu jabu ni si Rahab. Jala disuru si Rahab do nasida marborngin di jabuna. Hape, dibege raja Jeriko ma adong matamata sian Israel na ro tu kota i, jala diboto do molo nasida masuk tu jabu ni si Rahab. Disuru raja i ma naposona laho manangkup nasida. Alai, ditabunihon si Rahab do matamata i di tarup [atap] ni jabuna jala didok ma tu naposo ni raja i: Sian on do nasida nangkaning, alai nunga laho be nasida sian kota on. Lojong hamu ma, boi dope dapotmuna nasida! Molo pandapotmu, boasa ditabunihon si Rahab matamata i?— Alana, porsea do ibana tu Jahowa jala diboto ibana do molo tano Kanaan lehonon ni Jahowa tu halak Israel.\nAndorang so laho dope matamata i sian jabu ni si Rahab, marjanji ma nasida molo diripashon kota Jeriko, paluaonna ma si Rahab dohot keluargana. Alai, adong do pangidoan ni matamata i tu si Rahab. Diboto hamu do aha i?— Didok nasida ma: Bahen ma tali na rara on gantung di jandelam. Molo diulahon ho songon i, malua ma ho dohot sude na adong di bagasan jabumon. Diulahon si Rahab ma pangidoan ni matamata i. Dung i, diboto hamu do aha na masa?—\nDipalua Jahowa do si Rahab dohot keluargana\nRo ma halak Israel mangkaliangi kota Jeriko. Nasida mangkaliangi kota i sahali sadari, saleleng onom ari. Alai, di ari na papituhon, pitu hali ma nasida mangkaliangi kota i. Dung i, marsurak ma nasida. Marumpak ma dibahen Jahowa tembok na adong di kota i. Alai, ndang rumpak jabu ni si Rahab! Ala dibahen ibana do sada tanda, i ma tali na rara. Boi do diida hamu di gombar on?— Tutu do, dipalua Jahowa do si Rahab dohot keluargana!\nAha do na taparsiajari sian si Rahab?— Porsea do si Rahab tu Jahowa ala nunga diparsiajari ibana sude halongangan na binahen ni Jahowa. Jala hamu pe, nunga diparsiajari hamu taringot halongangan na binahen ni Jahowa. Songon si Rahab, porsea do hamu tu Jahowa?— Mansai denggan do i!\nAha do sarito na hea dibege si Rahab tingki dakdanak ibana?\nSongon dia do si Rahab mangurupi matamata na sian Israel? Boasa ibana olo mangurupi nasida?\nAha do janji ni matamata i tu si Rahab?\nAha do na boi tiruonmu sian si Rahab?\nText Sipilliton unduhan buku digital Ajar ma Ianakhonmuna\nAudio Sipilliton unduhan rekaman soara Ajar ma Ianakhonmuna


Hak Laho Mamillit Silehonlehon sian Debata\n”Ia disi Tondi ni Tuhan i, disi do haluaon.”—2 KORINT 3:17.\nENDE: 31, 32\nAha do lapatan ni hak laho mamillit?\nSongon dia do hita patuduhon holongta tu Jahowa marhite na tapillit?\nSongon dia do hita patuduhon pangargaion taringot tu hak ni halak laho mamillit?\n1, 2. (a) Songon dia do pandapot ni halak taringot hak laho mamillit? (b) Aha do na diajarhon Bibel taringot hak laho mamillit, jala sungkunsungkun aha do na laho taulas?\nTINGKI mamillit sipilliton, sahalak borua mandok tu donganna, ”Unang bahen ahu marpingkir; paboa ma na ingkon huulahon.” Ndang lomo rohana mamangke hak laho mamillit na dilehon Debata, alai lomo rohana adong na manontuhon sipillitonna. Songon dia molo hamu? Hamu sandiri do na manontuhon sipilliton, manang ingkon adong na manontuhon? Songon dia do pangantusionmu taringot hak laho mamillit?\n2 Marasingasing do pandapot ni halak taringot hak laho mamillit. Adong na mandok, ndang adong di hita hak laho mamillit ala Debata do na manontuhon sudena. Na asing mandok, hak laho mamillit boi adong molo holan hita sandiri na mambahen aturan di ngolunta. Alai Bibel paboahon, tingki ditompa Debata hita, dilehon do hak laho mamillit. (Jaha Josua 24:15.) Di Bibel, tadapot ma alus ni sungkunsungkun: Adong do aturan taringot hak laho mamillit? Songon dia do hita mamangke hak laho mamillit tingki manontuhon sipilliton? Songon dia do sipillitonta patuduhon sadia bagas holongta tu Jahowa? Songon dia hita patuduhon pangargaion taringot na pinillit ni halak?\nAHA DO NA TAPARSIAJARI SIAN JAHOWA DOHOT JESUS?\n3. Songon dia do Jahowa mamangke hak laho mamillit?\n3 Taringot hak laho mamillit, marsiajar ma hita tu Jahowa. Alana, Jahowa do na mambahen aturan na dumenggan taringot mamillit. Umpamana, dipillit Jahowa do Israel gabe bangsoNa. (5 Mus. 7:6-8) Boasa nasida na dipillit? Lomo roha ni Jahowa manggohi janjiNa tu si Abraham. (1 Mus. 22:15-18) Tingki mamangke hak laho mamillit, dipatudu Jahowa do holong dohot hatigoranNa. On taboto sian cara ni Jahowa pasingothon bangso Israel tingki mangalo nasida tu Jahowa. Tingki marhamubaon nasida, dipatudu Jahowa do holong dohot asi ni roha. Didok Ibana, ”Pamalumonku ma panundalionnasida, girgir ma ahu mangkaholongi nasida.” (Hos. 14:5) Jahowa mangalehon sitiruon taringot mamangke hak laho mamillit laho mangurupi na asing!\nAndorang so tu tano on, marsihohot do Jesus tu Jahowa jala ndang mangihuthon Sibolis dohot angka begu\n4, 5. (a) Ise do na parjolo mandapot hak laho mamillit sian Debata, jala songon dia do ibana mamangke i? (b) Aha do na ingkon tasungkun tu dirinta?\n4 Tingki manompa surusuruan dohot jolma, dilehon Jahowa do hak laho mamillit tu nasida. Jesus ma tompaan na parjolo. Ditompa do Jesus tumiru Debata jala dilehon hak laho mamillit. (Kol. 1:15) Songon dia do Jesus mamangke hak laho mamillit? Andorang so tu tano on, marsihohot do Jesus tu Jahowa jala ndang mangihuthon Sibolis dohot angka begu. Tingki di tano on, ditundalhon do elaela ni Sibolis. (Mat. 4:10) Di borngin andorang so mate, didok Jesus do tu Jahowa, mangulahon parentaNa do na dihalomohon. Didok ibana, ”Amang, aut olo ma Ho nian pasalpuhon siinumon on sian Ahu! Alai unang ma rohangku saut, roham ma!” (Luk. 22:42) Boi do hita maniru Jesus jala mamangke hak laho mamillit asa pasangaphon Jahowa dohot mangulahon parentaNa?\n5 Boi do tatiru Jesus, alana hita pe ditompa tumiru Debata. (1 Mus. 1:26) Alai, hakta laho mamillit ndang dos songon Jahowa. Bibel patorangkon, dilehon Jahowa do aturan taringot hak laho mamillit jala lomo rohaNa asa tajangkon aturan i. Umpamana, taringot keluarga, ingkon unduk do tungganeboru tu tungganedolina jala dakdanak unduk tu natuatuana. (Eps. 5:22; 6:1) Songon dia do aturan i mangkorhon tingki tapangke hak laho mamillit? Alus ni sungkunsungkun on manontuhon pangkirimonta di ari na naeng ro.\nCARANTA MAMANGKE HAK LAHO MAMILLIT\n6. Bahen ma tudosan na patuduhon ringkot ni mangihuthon aturan taringot hak laho mamillit.\n6 Boi do tadok hakta laho mamillit mangihuthon aturan ni Debata parohon las ni roha? Boi! Alana, tarlinggomi do hita molo adong aturan. Umpamana, marmobil hita tu sada kota na dao. Songon dia ma molo di inganan i ndang adong aturan lalu lintas, jala lomolomo ni halak manontuhon sadia hatop jala di jalur dia nasida marmobil. Olo do hamu marmobil di dalan sisongon i? Tontu ndang olo. Dihaporluhon do aturan asa sude marlas ni roha jala mandapot laba sian hak laho mamillit. Taulas ma sitiruon sian Bibel na patuduhon songon dia aturan na dilehon Jahowa marlaba tu hita.\n7. (a) Aha do imbar ni si Adam dohot angka binatang? (b) Patorang ma songon dia si Adam denggan mamangke hakna laho mamillit.\n7 Tingki ditompa si Adam, dilehon Debata do tu ibana haboion songon na adong di surusuruan, i ma hak laho mamillit. Alai, ndang dilehon i tu binatang. Songon dia do si Adam denggan mamangke hakna laho mamillit? Las roha ni si Adam mambahen goar ni binatang. ”Ditogihon [Debata] ma i tu si Adam, asa diida manang beha goaranna.” Jala ndang diganti Jahowa be goar na dilehon si Adam tu binatang. ”Dibahen si Adam goar ni nasa na marhosa laos i do goarna.”—1 Mus. 2:19.\n8. Songon dia do si Adam ndang denggan mamangke hak laho mamillit, jala aha do pangkorhonna?\n8 Dilehon Jahowa do tanggung jawab tu si Adam mambahen tano on gabe paradeiso. Didok Debata, ”Marpinompari ma hamu, asa sopar hamu, jala gohi hamu sandok tano on, jala patunduk hamu; jala raja i hamu dengke angka na di laut dohot pidong angka na martongatonga langit ro di sude binatang, angka na manjirir di atas tano on.” (1 Mus. 1:28) Dipangan si Adam do parbue ni hau i. Ala diulahon i, on patuduhon ndang dijangkon ibana aturan ni Jahowa. Ala ndang denggan cara ni si Adam mamangke hak laho mamillit, gabe susa ma jolma. (Rom 5:12) Taingot ma muse aha pangkorhon ni na pinillit ni si Adam. On mangonjar rohanta asa denggan mamangke hak laho mamillit jala manjangkon aturan sian Jahowa.\nDioloi halak Israel do Debata jala dijangkon do aturan sian Ibana\n9. Aha do sipilliton na dilehon Jahowa tu halak Israel, jala aha do janji ni nasida tu Jahowa?\n9 Sude jolma nunga manean dosa dohot hamatean sian si Adam dohot si Hawa. Nang pe songon i, adong dope hakta laho mamillit. Taboto ma on sian cara ni Jahowa maradophon halak Israel. Dilehon Jahowa do tu nasida hak laho mamillit gabe bangsoNa manang na ndang. (2 Mus. 19:3-6) Dioloi halak Israel do Debata jala dijangkon do aturan sian Debata. Didok nasida, ”Saluhut na pinaboa ni Jahowa, bahenonnami ma.” (2 Mus. 19:8) Alai ujungna, ndang olo nasida manggohi janjina tu Jahowa. Parsiajaranna, denggan ma tapangke hak laho mamillit, tongtong ma jonok tu Jahowa, jala unduk tu patikNa.—1 Kor. 10:11.\n10. Sitiruon aha do na dipaboa di Heber 11 na patuduhon boi hita mamangke hak laho mamillit laho pasangaphon Debata? (Ida gombar di mula ni parsiajaran.)\n10 Di Heber bindu 11, tajaha do taringot 16 halak na manjangkon aturan sian Jahowa. Dijalo nasida do pasupasu jala marpangkirimon. Umpamana, marhaporseaon situtu do si Noak jala diihuthon do tudutudu sian Debata laho mambahen parau asa malua ibana dohot pinomparna. (Heb. 11:7) Unduk do si Abraham dohot si Sarah tu Debata jala laho do nasida tu tano na laho lehonon ni Debata. Nang pe boi do nasida mulak muse tu Ur, alai didok rohanasida tumagon do paimahon janji ni Debata taringot tu ari na naeng ro. Bibel paboahon, ”na dumenggan do dihalungunhon nasida”. (Heb. 11:8, 13, 15, 16) Ndang olo si Musa manjalo arta di Mesir. ”Tagonan do dipilit rohana: Rap tumaon na porsuk ibana dohot bangso ni Debata, sian na maruntung satongkin, bahenon ni dosa.” (Heb. 11:24-26) Tatiru ma haporseaon ni nasida jala taargai ma hak laho mamillit, mamangke i mangulahon lomo ni roha ni Debata.\n11. (a) Aha do pasupasu na mansai arga taringot hak laho mamillit? (b) Aha do na mangonjar rohamu asa denggan mamangke hak laho mamillit?\n11 Ra, tabo do molo adong na manontuhon sipillitonta, alai ndang dapotta be pasupasu na arga taringot tu hakta laho mamillit molo taulahon songon i. Pasupasu aha i? Dialusi ma i di 5 Musa 30:19, 20. (Jaha.) Di ayat 19, dilehon Debata do sipilliton tu halak Israel. Di ayat 20, taboto ma na dilehon Jahowa do tingki tu nasida laho patuduhon sadia balga holong ni nasida tu Jahowa. Hita pe boi do mamillit laho manomba Jahowa manang na ndang. Dilehon Jahowa do tingki asa denggan tapangke hak laho mamillit laho pasangaphon Jahowa jala patuduhon holongta tu Ibana!\nDENGGAN MA TAPANGKE HAK LAHO MAMILLIT\n12. Aha do na so boi taulahon taringot hak laho mamillit?\n12 Rimangi ma, molo dilehon hamu silehonlehon na arga tu donganmu. Songon dia do pangkilalaanmu molo dibolongkon i, manang dibahen laho parohon jea tu halak? Tontu hansit do rohamu. Dilehon Jahowa do silehonlehon tu hita, i ma hak laho mamillit. Hansit do rohaNa tingki diida Ibana angka halak mamangke hak laho mamillit tu ulaon na so denggan. Bibel paboahon, ”di angka tingki parpudi”, ndang diboto halak mandok mauliate. (2 Tim. 3:1, 2) Songon dia do hita patuduhon hamauliateon tu Jahowa alani silehonlehon on? Songon dia do hita asa tongtong denggan mamangke i?\n13. Aha do sada cara na mangurupi hita asa denggan mamangke hak laho mamillit?\n13 Dilehon do hak tu hita laho mamillit dongan, pangkean, dohot hiburan. Alai, boi do on mambahen hita marsidalian laho mangulahon na so dihalomohon Debata manang mangihuthon portibi on. (Jaha 1 Petrus 2:16.) Alani i, asa unang tu na so denggan tapangke hak laho mamillit, denggan ma molo tapangke ”saluhutna i, pasangaphon Debata”.—1 Kor. 10:31; Gal. 5:13.\n14. Boasa hita ingkon marhaposan tu Jahowa tingki mamangke hak laho mamillit?\n14 Jahowa mandok, ”Ahu do Jahowa Debatam, na mangajarhon tu ho bahen hatuaonmu, na manogu ho di dalan sidalananmu.” (Jes. 48:17) Asa boi hita denggan mamillit, ingkon porsea do hita tu Jahowa jala manjangkon aturanNa. Taangkui do, ”ndada guru di jolma dalanna, ndada guru di baoa pardalandalan, pahothon langkana”. (Jer. 10:23) Si Adam dohot bangso Israel ndang olo manjangkon aturan sian Debata. Marhaposan tu diri sandiri do nasida. Unang ma tatiru i. ’Marhaposan tu Jahowa ma hita sian nasa rohanta,’ unang tu diri sandiri.—Poda 3:5.\nMANGARGAI HAK NI HALAK NA ASING\n15. Aha do na taparsiajari sian prinsip di Galatia 6:5?\n15 Ingkon taargai do hak ni halak laho mamillit. Boasa? Ala dilehon do hak laho mamillit tu hita sude, ndang sai dos na tapillit dohot dongan na asing. Umpamana taringot tu parniulaon dohot panombaonta. Taingot ma prinsip di Galatia 6:5. (Jaha.) Ala taboto martanggung jawab do ganup halak Kristen di sipillitonna, taargai ma hak ni halak laho mamillit.\nTingki tapillit sipilliton tu diri sandiri, unang ma tapaksa halak na asing mamillit na sarupa (Ida paragraf 15)\n16, 17. (a) Songon dia do hak laho mamillit gabe parsoalan di Korint? (b) Songon dia do si Paulus mangurupi nasida, jala aha do parsiajaran na tadapot?\n16 Tapingkirhon ma sada sitiruon sian Bibel na patuduhon boasa porlu mangargai hak ni donganta laho mamillit. Sada tingki, marsoal ma halak Kristen di Korint taringot mangallang jagal naung dipelehon tu ganaganaan, dung i digadis di pasar. Olo do pigapiga halak Kristen mangallang jagal i, ala ndang porsea nasida tu ganaganaan. Halak na manomba ganaganaan hian alai naung gabe Kristen, ndang olo mangallang i, ala didok nasida dos do i songon na manomba ganaganaan. (1 Kor. 8:4, 7) On ma na mambahen huria ndang marsada. Songon dia do si Paulus mangurupi nasida pasaehon i?\n17 Parjolo, dipaingot si Paulus do nasida, ndang boi sipanganon patoguhon paralealeon tu Debata. (1 Kor. 8:8) Dipaingot muse, ndang boi nasida mambahen gabe ganggu halak na gale panggora ni rohana. (1 Kor. 8:9) Didok ibana tu halak na gale panggora ni rohana, asa unang manguhumi halak Kristen na mangallang jagal i. (1 Kor. 10:25, 29, 30) Alani i, sude halak Kristen ingkon manontuhon sandiri tingki laho mamillit ulaon na mangkorhon tu panombaon. Olo do hita mangargai hak ni dongan sahaporseaonta laho mamillit?—1 Kor. 10:32, 33.\n18. Songon dia do hamu patuduhon molo hamu denggan mamangke hak laho mamillit?\n18 Dilehon Jahowa do tu hita hak laho mamillit, na mambahen hita marlas ni roha. (2 Kor. 3:17) Denggan ma tapangke silehonlehon on, ala on mangurupi hita mamillit sipilliton na patuduhon holong ni rohanta tu Jahowa. Alani i, tongtong ma hita mambahen sipilliton na pasangaphon Jahowa, jala taargai ma hak ni halak laho mamillit.\nHolan Jahowa do nampuna hak na so marbatas taringot tu sipilliton. Alai dibahen Jahowa do aturan laho mangondingi hita. Molo dijangkon sude halak aturan on, boi ma tahilala las ni roha\nTingki ditompa Jahowa hita, dilehon do hak laho mamillit. Lapatanna, dipaloas Jahowa do jolma mamangke hak laho mamillit sandiri. Hita pe boi manontuhon na laho tahatahon, na laho taulahon, na laho tapangke, saleleng na tapillit i ndang mambahen hansit roha ni Jahowa dohot donganta


Parmahan…. – Amani Partogi\nParjuji Langis…. →\nOleh Hendry Lbn Gaol\nSogot manogot na I, nunga lao si Jamordong tu parkarejoanna. Halak na padot, na nunut jala na ringgas do ibana mangula ulaonna. Dang jadi jumolo donganna sakattor I sahat tu parkarejoanna. Sai ibana do na parjolo. Diparhaseang ibana do tiki jala diharikkothon ibana nasa tikki na adong di ibana. Ido sada mambaen godang marlomoniroha tu ibana, tarlumobi tahe atasan ni ibana langsung ima halak Jepang i. Na pantun jala na bisuk do ibana, lambok palilungna molo niakkupan makkatai, jala dohot do bahasa ni si jajah Indonesia si tolu taon I diboto ibana. Najolo, andorang imbaru karejo dope ibana, pittor hatop do dipasikkolahon halak Jepang I ibana tu huta ni Jepang i.\nDibereng siJamordong ma partikkian, sogot dope hape naruhana, ala di ida pukkul pitu manogot dope, hape nunga naeng sahat ibana tu kattorna di Muka Kuning, Pulo Batam. Di palambat ibana ma mobil na on huhutma di pangolu tep ni mobil on, jala marpili-pili ma ibana, pataridahon las ni rohana di manogot i. Dibangku sihambirang I, adong do dibaen parsonduk bolon I songon tugo dimanogot i. Jala dibukkus ma I dohot denggan, ai anon pe di kantin ni pabrik I allangonna.\nAddul ma pamereng ni ibana tu bariba ni hauma disihambirang na I, borhat sa robbongan horbo di lele parmahanna i. Di pananget ibana ma suara ni tep ni mobil na I, jala pittor hatop ma ro sunggul-sunggul tu pikkiranna. Di ingot ibana ma najolo tolu pulu lima taon naung salpu tikki marmahan horbo ibana. Serom otik ibana ala di ida ibana tor di jakkit parmahan I horbo I, di batak!.\n“Unang lebba ho innon namarmahan I, nunga suanon eme saba ni dongan sotung di gagat innon eme ni dongan hona toru-toru hita, sotung maila hita” ninna amaniJamordong hatiha so laho dope ibana manakket hapea.\n“Olo bapa” ninna si jamordong. Nangpe metmet dope pamatangna, marumur sia taon dope, alai nunga diparbaga amongna ibana marmahan horbo na pitu on, na pinalumehon ni donganna sahuta tu amaniJamordong. Molo libur do parsikkola, songon saonari, ba si Jamordong ma marmahan jala amongna laho tu balian manodok, manang nanakket gota.\nSongoni do molo namarmahan on, niantusan ma ai dakdanak dope, dang songon saonari on, olat ni umur sampulu dua taon dakdanak holan na sikkola dope, dungi arianna I, modom do disuru. Dilean minum susu, jagal dohot akka na massam. Naujui, lima taon dope si Jamordong, nunga diparbaga amongna marmahan. Pitu horbo ikkon boi lubba onna, jala ibana do na parosehon. Dang adong hata liburan, marsitorus mulai sian manogot sahat rodi botari di jampalan I do ibana mandongani horbo on.\nNunga botari, nga ribbon-rabbon manuk, mulak ma si Jamordong sian parmahanan, ai boi dohonon dao do ibana namarmahan i. Dang diboto ibana naung sadia dao ibana namarjappal i. Dibereng ma nunga naeng golap. Di lutung ibana ma horbo on.\n“Balik guddur….balik kopi, bahal assimun” tarbege soarana na remet i.\nSipata ma dilobbut horbo on asa hatop marlojong mulak. Hape, ia horbo, molo sai adong dapotsa duhut-duhut I dang marnamulak I, sai disangahon do manarbing. Dang songon parmulak ni jolma rupani, mardalan denggan. Tung loja situtu ma tahe ibana, marikkat tusan marikkat tuson. Dang adong biar ni ibana, sotung hona dege anon dibaen horbo i.\n“Sinur….balik,…paitte dibara” ninna ibana, ala tong sai manggagat si Sinur on, sada horbo jattan na bolon.\nNunga sai lam golap ari, nunga makkuling silongi, irnga dohot pidong na asing pataridahon na naeng borngin nama. Dijolona ikkon boluson batang aek, dang pola bolak jala bagas, alai anggo tu siJamordong na marumur sia taon, namarpamatang na penggeng, biar do rohani ibana.\nDibatk ibana ma si Guddur, horbo na marpamatang na memet, ai ido na boi dibatak ibana. Dilobbutma tanggurung ni horbo I asa manaripar tu bariba. Tutu ma nian, manimbuki ma horboi tu bariba ni sunge I nang songoni horbo binatak ni si Jamordong. Hosa-hosa ibana!.\nDibereng tu pudi, dang adong horbo I na tinggal alai di uji ibana ma dibilangi ibana “ sada, dua tolu, opat, lima, onom….” Ninna.\n“Bah…tudia sada nai??……mago sada”\n“Si Sinur, si Assimun, si Kopi, si Dali, si Pelong, si Beteng… bah…ai tudia siguddur??” ninna ibana. Dibereng muse tupudi alai dang adogn be, nunga langa balian i.\nNga mabiar situtu ibana, ai nunga mago sada horboon, anggo au ikkon pusaon ni amang ma innon, ninna ibana huhut ma ibana tangis.\nDang dope masuk horbo on tu barana, marsurak ma ibana.\n“Bapa, nga mago sada horbo, maup diboan batang aek”\n“Maup bohado, boasa dang dijaga ho denggan” ninna AmaniJamprdong hatop hehe sian jabu mandulo tu toru.\n“Dia mago, hatop ..beta talului, parsudam ma anon molo sodapot I” ninna amana\nAnggo sijamordong nunga be tangis, jala sappe do hasosombopon ibana na tangis I, ai mulai sian batang aek I nunga ro iluna.\n“Ise mago..” ninna amani Jamordong huhut dipareso sada-sada horbo i\n“Si Guddur…” huhut ma dietong ibana muse. Tong dope onom horbo on.\n“Onom nai nama bapa…”\nDungi dohot ma amaniJamordong mangetong muse, alai dietong pitu horbo I, disi do sude. Didok ma muse “ ai aha do nimmu mago, disi do sude, aha na binatak mi??”\nTarngongong ma si Jamordong, ai dibatak ibana do hape si Guddur, jala sian tanggurung ni horbo I do dietong ibana, na onom nama horbo on tinggal dang dibilangi na binatak na i. Aut sura boi boi makkatai si Guddur, ra dohononna ma, ‘dison do au kale-kale…”\nDang sadia leleng, dibukka sappam ima pittu gerbang ni pabrik I, jala unduhunduk marnida sijamordong na tong dope sai serom. Mangupir sappam i.\nPos ini dipublikasikan di TORSA dan tag Hendry Lbn Gaol, mago horbo, parmahan. Tandai permalink.


HAMPUNG TOGI - SOTUNG MAREME NA BIBI ??. - PALAMBOKPUSUPUSU\nHome » TORSA » HAMPUNG TOGI - SOTUNG MAREME NA BIBI ??.\n17 August 2017 TORSA Edit\nPukul sampulu manogot i nunga ro angka tanoan ni si Togi sian toke bosar partigatiga napu na di Onan Balga Kecamatan nasida i, hape si Togi nunga tu balian ai hirim rohana dung tonga ari hian do ro barang i. Sian Toke Bosar halak Sina do si Togi manuhor angka napu dohot angka na ringkot tu pangulaan laho gadison nasida muse. Olo do muse toke i manaruhon barang pinangido ni si Togi ala manigor godang si Togi sahali manuhor, gariada olo do tokke i mangorui arga tu si Togi ala ndang hea si Togi manadingkon utang agia pe saotik tu tokkena i.\nLobi satonga jom dipatuat barang i tu kios partigatigaan ni Togi i, pola deba laos songon i dipeakhon nasida di emper jabu induk i ala so siat di kios tagelleng inganan partigatigaan nasida i.\nAla ansung dipeakhon songon i di emper ni jabu i, dang tartaon Ompu Pangadean boru rohana so mampardungketdungketi pasisihon deba napu i unang apala sonson di jolo ni labalaba jabu i unang haduk ingkon langkaan molo naeng bongot tu jabu..\nManigor ihut ro muse si Kartini mangangkupi simatuana I, asa tumibu rohana sidung jala unang maloja hu simatuana I sahalaksa manghandit napu i.\n“Ehhh ehh, so tung dihandit ho i. Paida ma disi samban asalma nunga boi mamolus tu jabu” ninna Ompu Pangadean boru ala naeng diangkupi si Kartini ibana paorot Napu par lima pulu kiloan.\n“Toe ma Inong asa huangkupi ho, asa humatop sidung”\n“Bah.Dang naung mardenggan pamatang ho poang? Jaga do ho tu dirim ai mangulahi retes do pardangingonmu saonari songon na mangindangisara. So tung mareme na bibi ho kedan. Paida ma disi, dang rumingkot Napumi sian hahipasonmu poang” ninna Ompu Pangadean boru huhut manait tangan ni si Kartini.\nLongang si Kartini panait ni simatuana i di ibana, huhut laos so diantusi ibana muse angka hata aha dipandok simatuana i tu ibana. “Retes, mangindangisara, mareme na bibi” tung so dapot do diantuasi si Kartini hata ni Simatuana i.\n“Ai aha do didok ho Inong gabe ingkon taitonmu tanganki?”\n“Gale do pamatangmu nuaeng ala na mardenggan pamatang i ho, tarlobi poang pahumai dope ho songon on mardenggan pamatang. Songon pardaging naimbaru do ho nuaeng gabe poso hian mangulakhon pardagingonmu so tung maon mareme na bibi ho kedan”\n“Mareme na bibi?”\n“Olo. Mareme na bibi manang keguguran ninna hata Malai. Rumingkot do hasehatonmi poang unang paruntungan sisaotik on”\nDang malo mandok dia be si Kartini panghabit ni simatuana i di ibana, mansai lambok panghilalaanna hata ni simatuana i mangondihon ibana.\n“Toe, mardahan ma ho. Unang ro annon simatuam doli sian lapo dang masak dope indahan. Ahu pe manjaga tigatigamon” ninna Ompu Pangadean boru.\n“Diboto Inong do annon molo adong manuhor?”\n“Dang huantusi i. Molo adong annon na manuhor ginora ho mangalehon. Toe, langkahon ma mardahan, alai tae ho molo tu sumur so tung tarsulandit ho”\nDang sadia leleng nunga ro si Togi sian balian songon na gopogopo mardalan dung diida ibana purguk Napu di emper jabu nasida i. Ai dang hirim rohana naung ditaruhon tongke i barang i. Gabe dihumalaputi ibana padimpos inganan ni napu i, asa unang manungkoti dalan laho tu jabu.\n“Boasa songon i godangna sahali manuhor bahenonmu, nunga dibotoho dang siat di kiosmu etengeteng on” ninna Inongna i manihai si Togi.\n“Sogot nian manigor suda do on lobi satonga ai nunga partonaan ni jolma i on godang”\n“Dipautangkon ho muse ma ra ate?”\n“Bah i do Inong, ia gari manjetor pe manggarar gotilon do, lam ma napu songon on tong do marbaga gararon gotilon do. Boha ma bahenon nunga songon i masa nuaeng sude marbaga pautanghon do partigatiga sude. Molo so ni pautanghon so langku i” ninna si Togi.\n“So tung maarga hu dibahen ho tung pe manggaran gotilon gararonna hepengna. Unang songon na debaan pola sahat tu naeng marlompit dua dibahen. Alai huhut ni i ma jolo, boha do nantoari didok simatuam tu ho?”\n“Dang adong mandok agia aha nasida Inong"\n“Nanaeng sungkunonku boha do parborhat ni Simatuarta?”\n“Borhat ninna nasida marpesawat sian Medan"\n“Alai ninna Parumaen nangkin naeng marsali ninna simatuam tu ho, alai ndang adong dope dilehon hamu punna”\n“Daong dope Inong, toho do pandok ni parumaenmi"\n“Bah, nunga sala ho disi, ia haru halahan dipasalihon ho mamangke napum. Hape Simatuam naeng marnida Laem tu Jakarta laos so olo ho patuk nasida?. Pangalobian do ho so olo ho pasalihon Simatuam, ai dapot rohangku do boha hansit ni Simatuam na paborhat parsingkola dua kuliah dua SMA jala sude ingkon dao marsingkola. Sahali opat ompunge singkola jala ingkon manggarar balanjo ganup bulan, asing di uang singkola dohot uang na asing dope, na ngernger roham pasudaon ni na opat i? Hape simatuam holan marbaga sian gogo ni hauma do”\n“Nilean pe Inong\n“Molo ingkon tong do lehononmu boasa marpainte jolo. Ia nantoari manigor hatahon i pola ingkon busiasaon so tarpodom simatuam saborngin on holan paima haputusan sian hamu” ninna Ompu Pangadean mansai muruk mandok hatana tu si Togi.\n“Hulangkahon pe annon dung sidung mangan tu jabu ni Simatuangku”\n“Hulangkahon nimmu dung saonari. Ianggo hatam mandok hulahula do silehon pasupasu. Sai managam do ho ganup tongkin Hulahula mangalehon pasupasu, ia hape holan marsali do hulahulam marmaol ho. Ai so hea dope ho digabusi nasida. Pauba i rohami, unang bahen busisaon halak tarontohon ala so dilehon ho haputusan hape nunga manghirim nasida” ninna Ompu Pangadean boru songon na marungutungut.\n“So tung holan pasalihon ho, ingkon lehononmu do mangurupi Simatuami manang sadia pe godangna, unang molo laho mabuk, manuhor tuak dohot bir painum halak gok suda hepengmu. Ai boha pe simatuam do i, hulahulam silehon pasupasu di hamu. Muse si Polin nama haduan donganmu marsitungkolan, jai ringkot do marsitomuan roha ho tu sude laemi. Dang hatingkian haduan gabe ingkon ho na mangido pangurupion tu angka laemi. Unang leas roham” ninna Ompu Pangdean boru manguduti hatana.\n“Olo, olo…nunga sae be i Inong. Mohop pinggolhu holan na murukmuruk do ho” ninna si Togi.\n“Jai pandokmu dang muruhan molo so adong roham?. Neang do roham huroha marnida Laemi. Ai dang simatuami be siidaonmu? Angka laemi nama si idaonmu dohot siaduonmu rohana” ninna Ompu Pangadean, “unang ala adong saonari hepengmu leas roham tu jolma tarlobi tu laem tungganemi, dang hatingkian marhusor na masa. Hatop langkahon annon tu jabu ni simatuaman” ninna Ompu Pangadean boru manguduti.\n“Olo Inong, laho pe ahu annon, holan ahu do ungutanmu” ninna si Togi mareoteot manghatai huhut manadingkon Inongna i.


PANGARADEON NA PARJOLO\nPangaradeon ni Ruas:\nSaluhut Ruas marpahean adat hombar tu pahean ni suhuna\nSabiji anggir jantan\nGotilon naung nitontuhon ni Paroki dengganan ma nian diangka namangula hauma mangalehon eme, jala tu angka ruas na so marhauma boi do marrumanghon sihumisik, jala di pamasuk ma i tu amplop, disurathon ma goar ni keluarga. Dipamasuk ma i tu tandok na marisi harbue pir, marlapikhon demban saur.\nMolo adong sian Ruas na taronjar rohana mamboan silua tu Debata marumanghon angka lampet, angka hasil ni haumana, denggan ma i diboan tingki na pasahathon pelean tu langgatan.\nMamboan angka boni, rupani i: boni ni eme, lasiak manang lan angka na asing.\nNaporlu siingothon dison, unang dibahen ingananna di tas palstik, lehetan ma dibahen di pinggan manang di tandok\nSipanganon ni angka keluarga laho panganon dung sun pelean Misa\nNaporlu siingotonta ganup: Ama-ina dohot anggota keluarga mansai uli dohot ingkon rap hundul sakeluarga paboa las ni rohanta manghamauliatehon denggan basa ni Debata, dohot mangido naringkot di ngolu ni keluarga.\nPangaradeon ni Pengurus\nPajagarhon langgatan ni Debata (Altar Utama)\nPaulihon sagi natolu. Sagi Na Tolu, dipajagar dohot lambe, mange-mange ni pining marlapishon abit na bontar dipeakhon ma i tu langgatan na adong di garejanta.\nMamboan sawan putih (Ukuranna na umbalga), jala sada anggir jantan dibagasan. Jala diparade ma sada piso laho maneat anggir, jala paneatna pe seat saur matua\nParadehon itak na hinopingan, itak gurgur, sagusagu si dua solup (ukuran 6 tangkar), ansimun siataon, gaol (si-leu) jala sude angka ondeng ingkon marlapikhon demban saur tanda somba ni rohanta tu Debata\nParadehon ingkau na hombar laho sipanganon dung sun ulaon Misa\nTandok ni Ruas dipaulak dung sun ulaon Misa Nabadia, dung jolo disurathon tu Buku Kewajiban na tinontuhon ni Paroki.\nRUHUT-RUHUT NI PESTA SIPAHA LIMA (PESTA GOTILON)\nSude Ruas dohot angka na martugas magarade di luar (hombar tu natinontuhon ni namanguluhon), Silang uduran dihopit tolu lilin na galak, siamun siambirang dohot di pudi ni siboan Silang uduran. Malim/Partogi, aek na naeng tangianghonon na dibagasan sawan dohot angka itak na tolu bagian i, gaol dohot ansimun, mangihut muse ma dohot angka keluarga namamboan gotilonna dohot angka bonina. (angka na martugas ondeng marpahean adat saguru tu suhuna). Denggan ma nian Pangula i papulikhon inganan ni boni dohot gotilon naung tinontuhon (siamun ni langgatan angka boni, siambirang angka gotilonna be)\nLagu Perarakan manang Gondang Pambuhai:\nBETK 591/Gondang Lae-lae (molo adong gondang)\nSude Ruas marbaris tu jolo mardongan ende manang gondang dohot marlas ni roha\nDung sahat Malim/Partogi, dijolo ni langgatan gondang/ende, Malim/Partogi manjalo saluhut angka pelean (itak, sagu-sagu, sawan, gaol dohot ansimun. Dipeakhon ma i diinganan naung tinontuhon). Saluhut na on didongani/diiringi ende.\nDung sidung sude uduran diuduti Mandalathon (mangalehon) tandok panungkunan jala andung puji-pujian sian Malim/Partogi\nMalim: Di hamu saluhutna ruas ni Hurianta na hinaholongan, Gongkon sipaimaon, joujou sialusan. Di gongkon dohot joujoumuna, nunga ro hami dison martampak hasadaon. Ba dia ma baliga puli, tu gota ni simargalagala; dia ma angka hata na uli jala dia pandokanna; pala marpungu hita sadarion marjagar jala marlas ni roha. Gabe sibegeon ni sipareon, sipeopon di bagasan roha, paboa damang ma dia nangkatna dia nangkokna. Dia hatana, dia nidokna;\nProtokol:Mauliate ma disungkunsungkun ni Malimnami. Ia panggoari na umbagas di parpunguanta i ma Pesta Olopolop Mauliate, Pesta Gotilon Sipahalima. Di pangarajumion ni na porsea, sian Debata Sitolu Sada do haroroan ni nasa na adong, Ibana Sitompa langit dohot tano Morsa. Ompu Raja Mulamula, Ompu Raja Mulana; Na ro sian sisomarmula, ndang binoto nang ujungna. Ibana do manompa sude na di Ibana; hasiangan dohot tano, nang saluhutna hita jolma. Ibana do ngoluna, Ibana do hasana; Ibana pasupasuna, Ibana do dumana. Manggotil hami, Pastor, di Sipahalima Pariama; Mariaia hita jolma sae soada mara. Manggora di rohanta mauliate tu Debata; Tu parhalado ni Huria pasaorhon basabasa. Naung tajangkon saonari sai ditambai Tuhanta; Di taon na naeng ro lam dipasisir dipaganda.\nMalim: Hata na uli, barita las ni roha, sai dijangkon tondi somba marhuhuasi. Taboan angka i tu tangiang ni Huria, asa saut martua di pamatang dohot tondinta.\nMalim: Dibagasan Goar ni Ama dohot Anak dohot Tondi Parbadia. Hagogoon ni Tuhanta Yesus Kristus, holong ni roha ni Debata, dohot parsaoran ni Tondi Parbadia ma mandongani hamu saluhutna\nRuas: Nang hamu pe didongani Tuhan i\nAndung Puji-pujian I (Pslm 65:1-5)\nReff: Puji ma Tuhan, Puji ma Tuhan i\nPuji ma Tuhan, silehon ngolu i\nMalim: Ingkon nalom ni roha di Ho do pujipujian,\nale Debata di Sion, jala gararon do tu Ho bagabaga.\nAle sitangihon tangiang! Tu Ho do ro nasa sibuk.\nGumogo do angka alualu ni hajahaton asa ahu,\nsai Ho ma manesa angka pangalaosionnami.\nMartua ma halak na pinillitmi,\njala niloas-Mi dumonok, manginganhon angka alaman nami\nSai pasabam ma rohanami binahen ni hinadenggan ni bagasmu, joroM na badia i.\nRuas: Mangulangi Reff\nTangiang Pujian I (Tu Debata Ama dohot Kristus)\nProtokol: O…Amang Panggual Pargonsi partarias namalo, situmbur ni bulu, situmbur ni hope na hundul ditatuan hot dibonggar ni ruma, dinamamona-monahon pesta gotilon on, asa bahen Damang majolo dihami gondang sipitu buhu. Ai Kristus do Malim bolon jala Malim ihutan asa tapasahat ma jumolo gondang on tu Kristus Rajanta i, asa diparbadiai hita luhutna. Asa songon nidok ni namatua sijolo-jolo tubu sianjur mula-mula, tu sianjur mula tompa, parsirangan ni aek pardomuan ni hosa. Somba ni na maduma somba ni na tinompa. Ai Debata do na mamungka asa martua hita jolma. Ai Jesus gabe jolma sahat alu-alunta sian ganup natinompa.\nDapothon Damang ma gondang mula-mula i.\nAndung Puji-pujian II\nSian Buku ni Psalmen (Pslm 65:6-10)\nTung na songkal do pangalusim tu hami di bagasan hatigoran,\nale Debata ni hatuaonnami,\nhaposan ni saluhut ujung ni tano on dohot laut, angka na dao i.\nHo do sipaojak angka dolok marhitehite gogom, marhohos hagogoon.\nHo do sipaso hasak di angka laut, hasak ni angka galumbangna i\ndohot ogaoga ni angka bangso.\nJadi mabiar ma angka partopi laut\nmaradophon tanda angka na binahenMi,\nmarolopolop ma dibahen Ho\nangka parmulaan ni habinsaran dohot hasundutan.\nDitingkir Ho do tano on, jadi sirnip ma, jala gabe situtu.\nGok aek do mual ni Debata, manjadi do eme nasida dibahen Ho,\nai songon on do parpauli\nEnde / Gondang Paduahon (Gondang Debata Sitolu Sada)\nProtokol: Mauliate ma amang pandenami, nunga dibahen ho gondang mula-mula. Mula ni na adong, mula ninatinompa. Mangihut ma muse gondang somba, asa si Raja Inda-inda si Raja Inda Pati, na pajujung pinggan toho di las ni ari. Pasahat-sahat somba tu Ompunta Mulajadi. Asa saut jolma I martua di pamatang dohot Tondi. ni Debata Sitolu Sada sada suhu hasangapon, di Ibana nasa somba, somba ujung hamuliaon. Yesus si tobus hajolmaon, sahat ma sahala raja ngolu namarhatuaon. Dapothon ma amang gondang Debata Sitolu Sada i.\nAndung Puji-Pujian III\nSian Buku ni Psalmen ( Pslm 28:1-3;6)\nTu Ho do ahu jou-jou ale Jahowa partanobatoanhu,\nunang sip Ho, manundali ahu, asa unang ahu molo tung laos sip Ho manundali ahu, dos hon halak angka namanuruk tanoman.\nSai tangihon ma soara ni somba-sombanghu,\nmolo mangangguhi ahu tu Ho.\nMolo hu paherbang tanganhu tu bilut ni habadiaongMu.\nUnang tung sarat ahu rap dohot angka parjahat\ndohot angka siulahon angka hajahatan, angka parhata lesem tudonganna, hape hajahaton do dibagasan rohana.\nPinuji maHo Jahowa ai nunga ditangihon ho somba-sombanghi.\nEnde / Gondang Patoluhon (Gondang Ni Halak Na Badia)\nProtokol: Mauliate ma amang pande nami, nunga dibahen ho gondang somba I, nuaeng pa asa mangelek ma hita tu Debata marhite halak nabadia, suang songoni I tu angka tondi ni ompunta dohot angka namborunta namanggompar halak batak, asa dilehon asi, marngolu nabadia, bonar jala daulat saleleng mangolu hita ditanoon. Asa palti bulung sihala, lomak bulung hariara, sai manumpak ma Debata manghorasi tangiang ni nabadia, bahen damang ma gondang nihalak nabadia i.\nAndung Puji-Pujian IV\nSian Buku ni Psalmen ( Pslm 20:2-5)\nSai dialusi Jahowa ma ho di ari hagogotan,\nsai dipatimbul goar ni Debata ni Jakob ma Ho.\nDitongoshon ma tu Ho panumpahion, sian bagas habadiaon,\nJala ditungkol Ho sian Sion.\nSai marningot ma Ibana di sude angka peleanmu sipanganon,sai talmis ma dirohana peleanmu situtungon.\nSai dilehon ma tu Ho sisubut rohaM, jala dipasaut nasa sangkapMi.\nEnde / Gondang Paopathon (Gondang Simonang-monang)\nProtokol: Nunga dipasat ho amang gandang somba, gondang hormat tu pangisi ni banua ginjang. Sonari mamungka muse ma gondang ni parbanua tonga. Ai sian panompaon,dohot sian pamasu-masuon ni parbanua ginjang gabe sorang ma banua tonga-on, dohot jolma manisia pangisina. Tanda ni torop maribur jolma i jala marsitulus dalan na, bahen damang ma di hami godang simonang-monang. Naeng mangaliat ma hami songon parliat ni jolma i tu dolok tu toruan. Asa tinarik andor-andor mardekdekhan ma markisa. Horas ma angka pardalan-dalan, hipas angka na tinggal di huta. Sinur ma nang angka na pinahan, tu gabe na angka na taula. Simbur magodang ma angka danak-danak, songon ombuson pura-pura. Saur ma hita on matua, limut-limuton tanggurung ta, dapothon ma amang gondang liat i.\nAndung Puji-Pujian V\nSian Buku ni Psalmen ( Pslm 7:2-5)\nTangihon ma on sude hamu angka bangso.\nTarehon ma pinggolmu sude hamu pangisi ni hasianganon.\nNang hamu situan natorop, nang raja rodi namora dohot napogos.\nHatahononni pamanganHu ma habisuhon,\njala hapistaran do pingkiran ni rohangKu.\npaelengonHu ma pinggol tu umpama,\npapataronHu ma huling-hulinganKu mardogan parhinaloan.\nEnde / Gondang Palimahon Gondang Siboru Malim/Sabe-Sabe)\nProtokol: Mauliate ma amang pande nami mansai las roha nunga ditariashon damang puji-pujian las ni roha nami tu Debata. Saonari pe mangelek ma nami tu Debata na songkal i unang haribo-riboan, sitokka hali pur-puran diangka na mangulahon patik dohot lomo ni roha ni Debata.alani i, asa margogo hami mangulahon tohonan I, mangido pasu-pasu ma hami sian Debata marhite naposona, asa marbunga-bunga pansur, di julu-julu nitapian. Tu dia di langkahon sai tong dapotan hatuaon. Asa saria satolop tudolok tutoruan sonang di tarontok, hot dame di ampuan. Kininjuah banta karina. Mejuah-juah kita kerina. Horas hita haganupan. horas-horas hata toba na. Asa dapothon damang ma gondang siuk-siuk tu gandang sabe-sabe\n(Malim ro manabe-nabe ruas)\nMalim: Ale Debata, Ama ni Jesus Kristus, mula ni nasa na adong. Ho do ale Tuhan, mula ni Banua Ginjang, Bona ni Banua Tonga, Mula ni Somba Hyang, Bona ni na marhosa. Marhite aek diaturhon Ho, mula ni na marlundu, Mula ni na marlata, Na untopap pusupusu, mula ni onggak marsoara; Sai sumurut tarmalu nasa huaso ni parjahat, Asa songgop pasupasu di hami jolma manisia. Somba dohot mauliate diaturhon hami siminikMu, Na ingot di poda, hami bangso pinillitMu, Tona so marlaok bota, sai ampe ma pasupasu Asa saut martua, ampu di tonga ni jabu. Dison ale Tuhan hutiop hami sawan puti Puti so haliapan, puti so halipurpuran. Dohot aek na ias, siuras badan dohot tondi, Sai manatap manoggor ma Ho ale Tuhan sian langit. Di langitan, sian ginjang ni ginjangan, Sian habangsa banua ginjang sian surgo habadiaon Sai martinangi, marbinege di parsahataan ni tangiang. Mangelek bangsoMon sai soggop parsaulian. Urasi ma aek nabadia on sian harumunon ni sibolis, Sahapi asa pita jala polin, Parbadia ma on ale Tuhan marhite gogo ni asiM. Dingini marhite badia ni TondiM.Bahen ma i sipaias pardagingon, Pabadiahon partondion, Asa tiur dalan boluson, tio aek dapotan. Di mual hangoluan holongMu na manontong.,Songgop pasupasuan sumurut nasa holso, Dosanami na marpangkurangi di pangalaho Nahujolo- hupudi, marpangalobii di harohaon, Na sintak na matebur songon parabit ni na so malo, Mual on ma ale Tuhan gabe gundur pangalamuni, Ansimun pangalombohi, Sipangalek pandamori di holongMu na gok asi. Asi tiur ma songon ari, Rintar songon bonang di gala, Jongjong hami di joloMi, ias so ada mara. Dibagasan goarMu na sunbadia, Ama dohot Anak, dohot Tondi Porbadia, Hutandai hami ma mual on marhite silang ni AnakMu (+). Asa tio songon baba ni mula, Puti sohaliapan, puti sohalipurpuan, Hot dibagasan patikMu so hariboriboan, dapotan pasu-pasu ni tondiM, Dibagasan AnakMu Jesus Kristus, Tuhan jala Debatanami, na mangolu. Jala mangarajai raphon Ho dibagasan hasadaon ni Tondi Porbadia, nuaeng dohot. Tongtong sahat ro di saleleng ni lelengna.\nManangianghon Itak Sagu-sagu, Itak gabur, Itak Nanihopingan, gaol Assimun, demban saur.\n(Imam/Partogi patoltol tangan tua angka silua ondeng)\nMalim: Ale Ompung Debata Mula Jadi Na Bolon, ditompa Ho do portibion dohot nasa isina, lumobi ma jolma manisia, patimbul harajaon-Mu diatas tanoh on. Asa manatap manonggor ma Ho sian langit ni langitan, sian ginjang ni ginjangan, mamasu-masu silua nami on. Nunga rade hubahen hami dison sagu-sagu sidua sasolup. Malambok pusu ma rohaM mida hami dohot silua nami on, patumona ni na niula nami, asa sagu ma hajolmaon dibagasan hahipason, jala holpu ma pansamotan, horas tondi madingin jojak tondi matogu.\nDison diparade hami itak gur-gur, olo ma tano ulaon nami, anggiat mulak tu sanggar ma amporik, bali turuangna ma satua, horas hami pardalan-dalan, mangomo hami nang martiga-tiga, sinur angka pinahan, gabe-gabe angka na niula. Asa bilur-bilurma bonang-bonang, sangkabiur gabe satapongan gogo ni hauma nami dibalian.\nDison do itak nanihopingan, songon ima di sura roha ni ruas-Mon rap manimbung dompak toru mangangkat rap tu ginjang, marsada roha mamuji pasangapon Ho.\nMangihut do muse hubaen hami gaol pangalumi pangalamboki, asa mangalombok pusu ma rohaM ale Debata di hami ruasni huria-Mon. Songon i muse ansimun siataon, asa sahata satolop saria, luhutna hami pararaton baritaM nauli i. Gabe sulu di naholom tungkot di na landit.\nNang angka demban tiar-demban saur asa saur hami matua diatas tano on dalan nami martonggo, dalan nami mangido asi-asi sian Ho lumobi ma di namameleon dirinami tu Ho. On ma elek-elek puji-pujian nami tu Ho, dibagasan goarni anak-Mu Tuhan nami Yesus Kristus, na mangolu raphon-Ho, dibagasan hasadaon Tondi Porbadia nuaeng dohot tong-tong sahat ro di saleleng-ni leleng na\nTangiang Hamauliateon Siala Gotilon Ni Angka Ruas.\n(Malim/Partogi managianghon angka gotilon dohot boni laos patoltol tangan).\nMalim: Ale Debata Amanami pargogo na so hatudosan, natama jala na patut hudok hami mauliate tu Ho, siala nunga ditangihon Ho angka tangiang nami. Ala pasu-pasuM disude ulaon nami, ala sude pangurupuionMu di hami tingki hasusaan.\nNunga diurupi Ho hami huhut dilehon Ho tu hami hagogoon laho mangulahon angka ulaon nami mardongan dohot hadameon. Ala nunga dipatihi Ho hami, ingkon mangula jala mangarajai tano on.\nMauliatema Tuhan ala nunga didokhon Ho hami manguloahon sude angka tugas nami laho maniru ngoluM. Alani mataniari naung tinompam na manondang i hami jala paluahon hami sian sude angka hasusaan. Mauliatema ale Tuhan alani hosa na pinangkem laho manarihon sude angka na mangolu. Alani udan dohot ombun na mambahen na ni tano on.\nAle Debata Ama nami pargogo na so hatudosan jala na manontong, tontongdo dilehon Ho tu hami sipanganon nami siganup ari sian hagabeon ni tano on. Mardongan roha na gok hamauliateon, hupangido hami ma tu Ho pasu-pasuma hami raphon angka hasil ni naniula ni tangan nami naung hujalo hami sian habasaonMu. Sai tontongma hami marhahipason marhitehite i, asa margogo hamimanguduti angka ulaon nami, huhut psangaphon jala mamuji goarMu. Jagama sude hasil naniulani tangan nami. Puji-pujian dohot hamauliateon on, hupasahat hamima tu Ho marhite Kristus Tuhan nami.\nDungi diuduti dohot ende (Malim/Partogi bongot tu langgatan)\nP: Dibagasan Goar ni Ama dohot Anak dohot Tondi Porbadia\nP: Hagoon ni Tuhan Jesus Kristus, Holong ni roha ni Debata, dohot parsaoran ni Tondi Porbadia ma mandongani hamu saluhutna.\nR: Nang hamu pe didongani Tuhan i.\nP: O Debata parasiroha.........\nR: husolsoli do dosangku. Alani uhumMu na tama mangonai tu ahu Alai lumobi ala hupaleaHo. Sibahen na denggan na umbalga di ahu Jala na sumurung hinadengganMu. Au mangkagigihon dosanghu. Dohot marbagabaga. Mardongan pangurupi ni asiM padengganhon parangehu. Jala so mardosa be. O Tuhan asirohaM di ahu pardosa on. (laos mangurasi Ruas dohot aek nabadia)\n(Molo adong Gondang)\n(Gondang panolsolion, gondang Parsiarabu/ganti ni Ale Tuhan)\nProtokol: Ipe Amang Batara guru humundul, asa marasi ni roha Debata nasunhinagogo i di hita songon pandok ni umpasa mandok, asa gala-gala sitelluk ma telluk mardagul-dagul, di angka pambahenan na bengkuk sai Debata ma namangapul-apul. Bahen damang ma gondang siarabu i.\n(Dungi di udutima Mangurasi Ruas dohot aek nabadia)\nP: Sai marasi ni rohama Debata Nasunhinagogo i di hita, sai disesa Ibana ma angka dosanta, jala ditogutogu ma hita tu hangoluan na tontong.\nTangiang Pamungkaan (songon hatiha di ari Minggu i, laos ditambai, Intensi hamauliaton ni gotilon)\nPARHALADOON NI HATA NI DEBATA\n(Petugas Siboan Evangeliarum dohot parpsalmen mamboan Buku Nabadia huhut ditortorhon tu jolo ni langgatan laos mangalehon Pustaha Nabadia tu Malim laos petugas mambongoti mimbar Sabda)\nProtokol: O…… Amang Panggual Pargonci Batara Guru Humundul, partarias namalo, na hundul ditatuan, nahot dibonggar ni ruma, pasahat-sahat somba dohot alu-aluan tu Ompunta na martua Debata. Naeng boanon ma Pustaha Nabadia tu jolo ni langgatan bahen damang ma gondang parhaladoon\n1. Panjahaon I sian Minggu nasomal hatiha i\n2. Psalmen Hatopan sian Minggu nasomal hatiha i\n3. Bacaan II sian Minggu nasomal hatiha i\n4. Ayat Manomu-nomu Barita Nauli\n5. Panjahaon Barita Nauli\n7. Haporseaon na Sampulu dua i\n8. Tangiang Pangidoan\nM: Hamu sude angka dongan nahinaholongan dibagasan goar ni Tuhanta Yesus Kristus, rap ma hita pasahathon angka pangidoanta Debata.....\nSb T: Ale Debata pargogo na so hatudosan na patut jala tama dohami mandok mauliate tu adopanMu, ala pasu-pasuM na suksuk i naung hujalo hami disude angka ulaon nami, lumobi ma dipangurupionMu dihami ditingki hasusaan.\nmartangiang ma hita.........................\nSb T: Nunga diurupi Ho hami huhut dilehon Ho tu hami hagogoon laho mangulahon angka ulaon nami mardongan burju ni roha ala hasil ni ulaon nami, hahipason, hadameon dohot hasonangan. Marhite i ma di patihi Ho hami naingkon mangula jala mangarajai tanoon..\nSb T: Ala nunga didokhon Ho hami mangulahon sude angka ulaon nami, laho maniru ngoluM. Ala mataniari naung tinompaM namanondangi hami jala pangoluhon sude angka suan-suanan.\nSb T: Ala ni hosa napinangkeM laho manarihon sude angka namangolu alani udan dohot ombun na mambahen napu tanoon.\n(Ditambai dohot tangiang minggu nasomal hatiha i)\nEnde Silua na Parjolo (Papunguhon silua)\nDung salpu papunguhon silua, diuduti ma Ende Pelean paduahon laho manaruhon Pelean tu langgatan. (Dison ma molo adong angka ruas pasahathon angka pelean na pinatupana)\nGondang Pasahat Pelean (Molo Adong Gondang).\nProtokol : O..Amang Panggual Pargonci, Batara Guru Humundul partarias na malo. Nunga dison pelean ni ruas naeng somba honon tu Debata asa tung baen damang majo dihami gondang santi i, asa dipaeleng Debata sipareonna mamasu-masu angka siluaon gabe santi madingin santi matogu nauntotap pusu-pusu sahat alu-alu lumobi pasu-pasu tu sambubu. Dapothon ma Amang gondang santi i.\n(Malim/Partogi mangarade dijolo ni langgatan. Jala saluhut angka namamboan pelean dohot silua ingkon songta-songti ala tu Debata do sipelehononta Pelean na taboan.)\nP: Martangiang ma hamu ale angka dongan, anggiat dihalomohon Debata peleanta on.\nR: Sai dijalo Tuhan i ma pelenta on sian tanganmuna, huhut bahen hatuaon di hita dohot di sandok huriaNa nabadia.\nP: Ale Debata Ama nami na parholong roha, tontongdo dilehon Ho tu hami mangula di tano na tinompa-Mon. Marlas roha hami pasahathon pelean nami on tu adopanMu. Anggiat marhite pelean nabadia on lam huantusi hami ma mandok mauliate tu Ho. Jala anggiat ma marhite pelean on lam tarpasu-pasuma hami di saluhut angka ulaon nami. Marhite Jesus Kristus Tuhan nami.\nP : Tuhan i mandongani hamu\nR. : Nang hamu pe didongani Tuhan i\nP : Dompak ginjang ma rohanta\nR : Nunga tapahehe rohanta dompak Tuhan i\nP : Mandok mauliate ma hita tu Tuhan Debatanta\nR : Patut jala tama do i.\nP: Ima tutu, na patut jala na tama do i, na sintong jala na uli, asa manontong manang na didiape hami mandok mauliate tu Ho, ale Tuhan, Ama Nabadia, Debata na sunhinagogo jala na manontong.\nAi nangpe so ringkot di Ho pujipujiannami, tong do huetong hami i basabasaM, molo tarbahen hami mandok mauliate tu Ho. Ai ndang na manambai hamuliaonMu umbahen na hupuji hami Ho, alai paro haluaon di hami do. Marhite Kristus Tuhan nami.\nDibahen i, langit dohot tano on, angka surusuruan dohot partogina rampak mamujimuji pasangaphon Ho, ndang na mansadi be hami mangendehon:\nTangiang Bolon II (diganti dohot Tangiang Bolon IX)\nP: Tung nabadia do Ho ale Amang, Mual ni nasa habadiaon. Antong hupangido hami, parbadiai ma siluanami on marhite gogo ni TondiM. Asa muba di hami gabe Daging (+) dohot Mudar ni Tuhannami Jesus Kristus.\nDi borngin uju dipasahat Ibana, paima so songgop sitaonon na bernit na jinaloNa sian rade ni roha, dibuat Ibana ma roti, didok ma mauliate, diponggoli ma roti i diparlehon tu angka siseanna mandok:\nJALO HAMU JALA PANGAN HAMU!\nAI ON DO DAGINGHU, NA PINASAHAT HUMOPHOP HAMU!\nSongon i muse, dung sidung mangan, dibuat Jesus ma panginuman. Didok muse mauliate, dipasahat ma i tu angka siseanNa, huhut mandok:\nJALO HAMU, SUDE HAMU MINUM SIAN ON!\nON MA PANGINUMAN NA MARISI MUDARHU,\nMUDAR PARPADANAN NI PADAN NA IMBARU, JALA NAMANONTONG.\nNA NIUSEHON HUMOPHOP HAMU DOHOT NATOROP,\nBAHEN HASESAAN NI DOSA.\nSONGON I MA ULAHON HAMU, BAHEN PARNINGOTAN DI AHU.\nP: On ma pamusatan ni luhut parsaulian na hinaporesaan i.\nR: Hamamatem Tuhan, hubaritahon hami. HaheheonMu do huhatindanghon hami. HaroroMu sogot do huhalungunhon hami\nP: Antong, huhut marningot, hamamate dohot haheheon ni Kristus, husombahon hami do tu Ho ale Amang, roti hangoluan dohot panginuman haluaon on. Mandok mauliate do hami ala nunga dipatama Ho hami, jongjong di adopanMu marhalado di joloM. Hupangido hami, asa hami, naung manjalo daging dohot mudar ni Kristus, dipasada Tondi Porbadia i gabe bangsoM. Ale Amang, pasupasu ma HuriaM na marserak di liat tano on. Sai bahen ma asa lam tamba holong na masihaholongan di hami, raphon Pausnami Benediktus XVI, Uskupnami Anicetus Sinaga, dohot sude parhalado ni HuriaMi.\nP: Palua ma angka dongannami, angka na porsea dohot sude tahe angka naung monding i. Sai lehon ma tu nasida dohot tu sude dongan naung mate di bagasan Kristus paradianan na sonang. Sai asi ma rohaM tu nasida, janghon ma nasida tu bagasan ampuanMu.\nP: Ale Amang, sude do hami mangido asi ni rohaM asa dohot hami marjambar di hatuaon na manontong raphon Santa Maria, Nasohabubuhan, Ina ni Debata raphon angka apostel dohot sude nabadia, na tong mangolu di bagasan holongMu. Sai loas ma hami dohot mamuji, pasangaphon Ho.\nP: Marhite-hite Ibana rap dohot Ibana laos di bagasan Ibana, tongtongdo sahat tu Ho ale Debata Ama na sunhinagogo, nasa somba dohot hamuliaon sahat ro di saleleng ni lelengna.\nGondang Somba Hyang\nProtokol: Nunga ditonga-tonganta on Yesus Kristus Rajanta na songkal I, nabuni dibagasan rupa roti. Ipe Amang panggual pargonci bahen damang gondang Somba Hyang I asa tasomba-somba Rajanta I gabe tamue ni rohanta. Dapothon ma amang.\nP: Marpos ni roha ma hita martangiang tu Amanta Debata, songon naniajarhon ni Anak-Na tu hita, huhut mangendehon.\nP: Ale Amang, saut ma lomo ni rohaM, ai holan lomo ni roham do ojahan dohot hapeahan ni ngolunami. Anggiat ma ndang mansadi hami mangulahon lomo ni rohaM dibagasan dirinami sandiri, di tonga ni masyarakat dohot na torop huhut maimama di haroro ni Jesus Kristus, Sipalua hami.\nR: Ai Ho nampuna harajaon dohot hagogoon dohot hasangapon ro di saleleng ni leleng na\nP: Ale Tuhan Jesus Kristus, didok Ho do uju i tu angka apostelMu: “Dame do Hutinggalhon di hamu, damengHu do Hulehon tu hamu.” Sai unang ma jujur angka dosanami, alai bereng ma haporseaon ni HuriaM. Antong pargogoi ma hami asa mangolu di bagasan hasadaon na tutu hombar tu na hinalomohonMu. Ai Ho do parhitenannami nuaeng ro di saleleng ni lelengna.\nP: Dame ni Tuhan i ma mandongani hamu tongtong\nR: Sai i ma huhut donganmuna.\nAnak Biru- biru\nPangaradeon Laho Manjalo Komuni\nP: Ida ma Anak Biru-biru ni Debata na mambuat dosa ni portibi on. Martua ma hita na niarahon tu haroan ni biru-biru i.\nR: Ale Tuhan ……….\nEnde di tingki Komuni\nTangiang Panutup (Sian ari Minggu nasomal hatiha i)\nP: Ale Debata Amanami Sitompa langit dohot tano, ala ni asi dohot holong ni rohaM, hu ula jala hurajumi hami do ngolu nami siganup ari, marhitehite hapistaron dohot hagogoon naung ni lehonMu tu hami. Hupangido hami ma tu Ho, sai lehonma tu hami ringgas dohot polin ni roha laho mangulahon ulaon nami mardongan roha mauliate. Padao ma sian hami roha insak jala roha namanalahonangka dongan alai holan marhite asi dohot pangurupionMu do tuk hujalo hami sipanganon nami siganup ari. Alani i ma ale Amang Debata Na Sunhinagogo pasu-pasu ma sude nasa ulaon nami marhite hagogoonMu padao ma luhut musu ni angka suan-suanan nami. Pasu-pasu, pangolu ma sude boni on (+). Lehon ma tu sude jumanami udan ditingkina , padaoma sude angka panegai alani udan na padorashu. Padaoma angka binantang na ra manegai saluhut angka suansuan dohot dorbianami, asa boi hami manggotil ditingkina mardongan las ni roha huhut mardongan hamauliateon siala ni sude angka pasupasu dohot basabasaMi. Marhite Kristus Tuhan nami.\nDungi diurasima sude angka boni i dohot aek naung pinasupasu.\nDungi Malim mandompakhon Ruas huhut mandok hata sigabe-gabe.\nBinanga ni sihombing tu bongkak ni tarabunga\nTu sanggar ma amporik tu lubang ma satua\nSinur ma pinahan gabe na niula.\nAi gabe ma eme i, tio-tio nang parbuena.\nPagodang-godang na memetmet ombuson pura-pura\nMulak poso na matua limit-limuton tanggurungna\nHoras nadipardalanan hipas-hipas na tinggal di huta.\nUmbolon ma boltokna, tiar-tiar dohot biurna\nPorngis tio-tio dang adong nang lapungna.\nManangianghon Anggir ni Ruas\n(sude ruas mangangkat anggirna tuginjang jala dung tangiang on dipispis Mali/Partogi ma)\nP: Ale Debata Ama nami, Debata Mula jadi Na Bolon, Hodo na mangurasi hami marhite pasupasuM, dibahen i gabe panguras ma tutu anggir on di hami: na uli asa tamba tu ulina, manguras dina hansit asa malum sian sahitna, manguras di hami pardosa asa malua hami sian dosa, dohot manguras di angka huaso ni si sibolis asa malua hami sian uti-utian ni portibi. Marhite Jesus Kristus Tuhan nami, na mangolu nuaeng dohot tontong rodi saleleng ni lelengna.\nP : Tuhan i mandongani hamu na.\nR. : Nang hamu pe didongani Tuhan i.\nP : Mardame ma hita mulak mardongan pasu-pasu ni Tuhan i , ai nunga sun be ulaonta\nR : Mauliate ma di Debata\nP : Debata na sun hinagogo i ma, na mangurupi, mandongani hamu disaluhut ulaonmu jala Debatama na mamasu-masu hamuna. Ama dohot Anak dohot Tondi Porbadia.\nProt: Amang Panggual Pargonci, nunga sun be ulaonta namarhasongtion on, asa sahat ma sahala tua ampe tu pinggan pasu, sahat hita martua ala Debata mamasu-masu. Nunga dison Debatanta, somba ma hita tu Ibana. Asa songon ni dok ni umpasa. Asa ni tahu ma mual tio, nionjatan ma tu panuhatan. Bahen damang ma gondang sitio-tio laos tampehon ma tu hasahatan.\n(Imam bersama Misdinar mulak sian Altar mulak tu biluk parhobasan, laos manghorasi Umat mardongan harbue pir dung sahat dijolo ni Umat 3 hali)\nHoras!!!!!!!!!!!! Horas !!!!!!!!!!! Horas!!!!!!!!!\nNa Porlu pabotohonon:\nDung simpul ulaon habadiaon, diudutima muse marpesta lasni roha.\nBoi angka itak i dibagihon malim tu angka ruas na hinsa rohana mangido.\nSuang songoni aek sian sawan putih dibagi-bagi tu ruas, jala onma na diboan tu bagasna be\nDung sidung marsipanganon dipaulakma angka tandok ni ruas na martandok mamboan gotilonna, jala disima disurat angka petugas.\nHatorangan ni angka pandohan:\n1. Anggir :pangurason asa marhaiason, jala anggir jantan mangartihon parjuangan dinalaho mangalo musu.\n2. Aek :pabornokhon\n3. Miak-miak :tanda ni parngoluan na imbaru (dihirim roha do ngolu naimbaru do manontong diatas ni tanoon, miak dihajolmaon dohot miak diangka na ni ula.\n4. Demban Saur : hirim ni roha di saur ni hatuaon jala songon lapik ni tangan martonggo tu Debata.\n5. Sagu-sagu : Patuduhon hasadaon sisada panghilalaan sisada sitaonon.\n6. Itak nanihopingan : Nang pe paimbar-imbar pangalaho dohot roha dipasada dibagsan sada inganan.\n7. Itak Gur-gur : Patandahon las ni roha alai dihirim roha asa gur-gur dihajolmaon sian roha na geduk mulak marpangalaho na denggan.\n8. Gaol : Halambohon\n9. Ansimun : Pangalumi (malum sian parsahiton dohot angka na jat)\n10.lambe : parngoluan na imbaru namarhatuaon\n11.Mange-mange ni pining : Sada ni roha mula ulaon, marotor manumpak tu nauli.\n12.Sagi Natolu : Inganan pelean ni habatahon na marsagi tolu.\n13.Silinjuang : marjuang mangalo na jat dohot na so hasea na manghorhon dosa.\n14.Sangkal Sipilit : manangkal asa pilit sude uti-utian ni pangago.\n15.Potong saurmatua : Patandahon hatuaon naso mansadi.\n16.Situmbur ni hope : ondolan ningolu\n17.Situmbur ni bulu : mangalului dalan naullehet\n18.Tatuan : hundulan namarhasongtion\n19.Bonggar ni ruma : inganan partonggoan dohot pargonci\n20.Palti bulung sihala : margogo mangalo na jat dohot na jat.\n21.lilin na tolu : patandahon hadirion ni tondi porbadia namangiring-iring parngoluon ni Huria.\nDiposting oleh parokisumbul di 20.29 Tidak ada komentar:\nPANGARADEONNA PARJOLO Pangaradeon ni Ruas: Saluhut...